text:
Nov 03, 2015 Nicodeme Nzahoyankuye Amadini 0
Itorero Rehoboth rikorera umurimo w’Imana i Kanombe munsi y’ikibuga cy’indege benshi bakunda kwita ku Kidendezi rimaze iminsi mu ivugabutumwa ry’ububyutse aho banyuze mu duce dutandukanye tw’igihugu bibutsa abantu kuzirikana neza ko amazina yabo akwiye kuba yanditse mu gitabo cy’ubugingo.
Kuri iyi nshuro iri torero ritwaye ubutumwa ahitwa i Nyamata ho mu karere ka Bugesera aho bagiye gukora igiterane gikomeye cy’ivugabutumwa kuri uyu wa gatandatu tariki ya 7 Ugushyingo uyu mwaka ,kikazabera kuri salle ya Sunrise aho i Nyamata kuva i saa sita z’amanywa kugeza i saa kumi n’ebyiri z’umugoroba.Iki giterane kizaba kiyobowe n’umukozi w’Imana Senior Pastor Ntawukinanimana Illuminee bakunda kwita Maman Tumukunde ,akaba n’umuyobozi wa Rehoboth Church benshi bita ku Kidendezi.
Intego y’iki giterane iboneka muri Matayo 28:19 aho iri jambo rihagamagarira buri wese guhindura abantu abigishwa ba Yesu Kristu.Iri torero rimaze igihe kitari gito rikora iri vugabutumwa,ubuyobozi bwaryo bukaba butangaza ko benshi bazabohoka imitima abanyabyaha bakihana,ndetse n’ibitangaza by’Imana bigakoreka.
Iki giterane kizagaragaramo kandi abaririmbyi batandukanye barimo Upendo choir yo muri iryo torero ndetse n’abandi.
Ibiterane nk’ibi bizakomeza gukorwa n’iri torero ariko benshi bashishikarizwa kugarukira Imana no kwihana ibyaha.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


c: text/html

text:
Ihangane
Chorus: Ihangane mugenzi ibi ni iby’igihe gito. Wibwira Yesu ko ufite ibibazo byakunaniye, Ahubwo bwira Satani ko ufite uwamunesheje! Wicika intege Mwana w’Imana, Yesu arahari Ntugasubire inyuma, komera. Hari byinshi biduca intege igihe cyose tukiri mu iyi si, Ndetse kenshi na kenshi tugasubira inyuma. Ariko twibuke y’uko Data atwitaho, Ariko twibuke y’uko Data atwitaho. Subiza amaso inyuma urebe ibihe byahise, Kandi witegereze uko Imana yakurinze: Menya ko nta mvura igwa idahita, Hagarara (...)
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]

robotstxt: allowed

filter: keep


text:
Gukiranuka Imana idushakaho
‘’Kandi ndababwira yuko gukiranuka kwanyu nikutaruta ukw’abanditsi n’ukw’Abafarisayo, mutazinjira mu bwami bwo mu ijuru.’’ Matayo 5:20
Dukunze kwita abafarisayo ngo indyarya n’ibindi byinshi. Abafarisayo mu by’ukuri bari abayuda biyemeje kwitandukanya n’abandi batumviraga Imana. Bo biyemeza kubahiriza amategeko ya Mose. (Matayo23:2)
Unoboyemo ijisho ry umwana wawe nawe uzanoboremo iry’uwe rimwe. Ntugasambane. Abayuda bandi bicaga amategeko ariko Umufarisayo yarayubahirizaga. Nibo twakwita abarokore b’igihe cya kera.
Reka turebe inkomoko y’ijambo abalokore:
Abalokore ni ijambo ryavuye mu Rugande. Amadini y’abangirikani, abamethodiste n’andi menshi muri Uganda ahasaga muw’1960 yagiye agira abayoboke bayo bavuga ngo oya. Inzoga oya, kwambara bigufi oya kutitega agatambaro oya n’ibindi nk’uko abafarisayo nabo bitandukanyije n’abandi maze bagasa ukwabo kubwo kubahiriza amategeko.
Abo bose muri Uganda babitaga balokore( abarokowe kujya muri disco, abarokowe kwambara nabi, abarokowe politiki...)
Iwacu i Rwanda ndetse n’i Burundi amatorero ya Pentekoti aho ageze yo yaje abayoboke bayo bose bitandukanya n’imyambarire idahwitse, bitega udutambaro, batavuga cyangwa ngo bajye muri politiki maze bahita bahabwa rya zina ngo Abarokore ry’ikiganda.
Mwibuke ko i Buganda ho itorero rimwe ryabaga ririmo abakristo basanzwe n’abandi biyemeje kwitandukanya n’iby’isi bakabita balokore. Mwibuke ko n’abafarisayo bari abiyemeje kubahiriza amategeko ya Mose maze bitandukanya n’abayuda batayakurikizaga. Yewe hadutse n’abandi benshi nk’abasadukayo.
Gukiranuka kwanyu nikutaruta ukw’abasadukayo n’abafarisayo n’abarokore ntimuzinjira mu bwami bw’Imana!
Natinze mu mateka kuko ndi umwigisha reka njye mw ijambo noneho:
1. Gukiranuka kwabo kwari ukw’inyuma ( amategeko) ariko mu mutima nta gakiza kigezemo. (Matayo 23:5)
Bari bafite agakiza kagaragarira bose pe nk’ibendera , ntibakoraga ku isabato, ntibahemukiraga utabahemukiye, ntibambaraga ibikojeje isoni nk’uko Mose yabitegetse ariko kwari ugukiranuka ko kwereka abandi ngo babone ko tudasa, bamenye ko ndi umusadukayo cyangwa umufarisayo cyangwa murokore w’ i Buganda cyangwa umurokore w’i Rwanda.
Yesu aje, azana gukiranuka kutari ukw’inyuma ahubwo gukiranuka ko mu mutima.(Abaroma 6:17)
Niyo mpamvu abafarisayo bashoreye umugore wasambanye n‘imbere ya Yesu bati mwigisha.... kuko areba mu mutima asanga bose ni abasambanyi itandukaniro ni uko bo batarafatwa.
Mu yandi magambo bararya bakihanagura maze kukarubanda bati Abakozi b’Imana baratambutse. Yesu yanditse hasi bose bariruka. Agakiza ni mu mutima gahera ubundi kagasesekara inyuma.
Yesu ati ntugasambane harya ati nubwo utaryamana n’umugore w’abandi ariko ukaba wamazwe no kumwifuza uri umusambanyi. kuko urarwaye mu mutima. Agakiza gahindura mu mutima.
Umwicanyi si uriya utema abantu ngo abarunde nk’amasiteri gusa, oya, ufite mu mutima we urwango n’ishyari, uwo ari mu gatebo kamwe n’uwo wa mbere, kuko agakiza kadukeba mu mutima.
Ikibazo gikomeye ni uko n’uyu munsi abantu bari kwitiranya amategeko n’agakiza. Yesu abwira abafarisayo ati ‘’sinaje gukuraho amategeko’’(matayo 5:17-19), mu nyumve bwoko bw’ Imana, sindi gukuraho imyambarire myiza igaragaza umukobwa, umugore, umubyeyi wubaha Imana, oya ariko Umwuka ati mbabwire ko n’abafarisayo bambaraga neza bakubahiriza byose ubabonye hanze ati dore abantu b’Imana ariko imitima yabo ntiyari izi Imana.
N’uyu munsi hari benshi bazi ko kuba umurokore ari ugutega agatambaro, kwambara birebire, kutavuga amagambo atameshe, kutayoboka amashyaka ya politiki, kutavuga amoko , kutinjira mu kabari, kutareba umupira.... n’andi mategeko menshi.
Nk’uko Yesu yavuze simvuze ngo biveho oya ahubwo umutima nukizwa nibwo ibi byose bizakomezwa. Nk’uko Yesu yagize ati ‘’naje gukomeza amategeko.’’ Umutima nubohoka n’inyuma ntuzabwirizwa, bizikora. Ariko hari benshi barya bakihanagura nk’abatariye. Ingero: twaramaramaje ntitujya mu buraya na za night club nka bariya kandi urusha abajyayo amarari.
Twe twakijijwe amoko inyuma bikagaragara pe ariko umutima uhekenyera uwo mudahuje ubwoko bw’inyuma. Twe ntitwiba icyacumi n’amaturo ukabitambutsa ku mugaragaro, ariko mu mutima hakubwira ko icyacumi cyawe kituzuye. Uraho mwene da Yesu ashimwe ariko mu mutima hakwibutsa ko ejo mutari kumwe wari wamugize igitaramo. Yesu ati (matayo23:26)
Yesu ati (Matayo 23:27)
Bene Data, Dusabe Imana idukebe mu mitima tuyikorere tutishuka, tutaryarya kugira ngo tutazabwirwa ngo sinigeze kubamenya. Ibyo mwahanuraga mwigisha sinari mbazi kuko mutampaye imitima yanyu ahubwo mwiyerekaga abantu nka za ndyarya z’abafarisayo ba kera n‘iz’abafarisayo b’ubu ( abarokore).
Duhinduke mu mutima inyuma.


text:
Ibintu 6 umugore aba yifuza ku mugabo
Kuba ibyo umugore yifuza ku mugabo atabasha kubibona ni kimwe mu bintu byaba intandaro yo gusenyuka k’urugo rwabo cyangwa se rukaba rwakomera mu gihe abasha kubibona.
Ni muri urwo rwego twabakusanyirije ibintu 6 abagore benshi baba bifuza ku bagabo babo bigatuma nabo babubaha kandi bakarambana mu rukundo :
Kuba akora cyane kandi afite intumero y’ahazaza : Abgore bashimishwa no kuba abagabo babo bakora cyen kandi bakaba bafite intubero y’ahazaza banaharanira kuzigeraho. Nta mugore ujya ushimishwa no kuba umugabo we ari wa muntu w’umunebwe utajya utekereza ku buzima bw’ahazaza ngo abe abufitiye gahunda ifatika. Gusa na none wirinda kugira inzozi z’ahazaza zimeze nk’ubwiyemezi kuko abagore benshi batabikunda.
Kuba ugaragaza ko uzi ubwenge kandi ibyo ukora ukabikora neza : Nkuko bavuga ko umugabo aba ari umutwe w’urugo rwe, abagore baba bacyeneye ko uwo mugabo aba akwiriye kwitwa umutwe koko. Bakunda umugabo uzi ubwenge ubasha gushaka umuti w’ibibazo igihe byayoberanye aho kuba azashakira umuti w’ibibazo ku mugore we. Ibyo bijyana kandi no kumenya gukora inshingano ze yaba afite zose mu buryo buboneye.
Mbese akaba yitwara neza ku kazi, umugabo abantu bose bubaha kuber auburyo yitwara.
Umugabo wita ku mugorewe akamuha umwanya : Ibyo tumaze kubona haruguru uramuts eubyujuje ariko ukaba utita ku mugore wawe ngo umuhe umwanya, ibyo ntacyo byaba bimaze. Umugore akeneye kumva ko umuri hafi igihe cyose.
Abagore kandi bakunda umugabo baganira bagatebya, ariko na none akaba abashak kumenya niba umugore ari mu bihe byiza cyangwa ibihe bibi akaba yamenya uko amwitwaraho. Ibyo byose bikajyana no gushyir amu bikorwa ngo umwereke ko umwitayeho. Waza kumufata avuye ku kazi niba ufite imodoka, kumukorera umurimo yari sanzwe akor aburi munsi nko koz aibyombo, gutera ipasi n’ibindi.
Kuba umunyakuri kandi ukamugirira icyizere : Abagore bumva bamerewe neza iyo abagabo babo ari abanyakuri kandi bakabagirira icyizere. Iyo utangiye kwereka umugore wawe ko umuhangayikiye cyane icyo gihe biba bitangiye gupfa.
Umugabo utanga umutekano ku mutungo : Aha niho abenshi bahera bavuga ko abagore bakunda imitungo kuko batinya cyane ahantu bashobora kuba bagahutazwa n’umutekano muke w’umutungo urugo rufite. Nyamara ntabwo ari uburyo bwo gukunda umutungo nkuko bivugwa ahubwo ni uburyo bwo gukunda gutekana. Abagore nibwo buryo bumva batekanyemo nkuko abagabo nabo bafite ubwabo buryo bumva batekanyemo.
Umugabo utazabangikanya n’abandi : Nyuma yo kuba abagore bakund agutekana ku mutungo hanaza kuba bakunda gutekana ku buryo bizera ko nta wundi muntu umugabo azababangikanya nawe nko kuba yamuca inyuma, kuba afite umuntu aha umwanya munini ( nka mama we, inshuti n’abandi) kurusha uko awuha umugore we n’ibindi.
Ibyo ni bimwe mu bintu abagore bakunda ku bagabo babo ariko ntibivuze ko abatabyujuje abagore babo bagomba kureka kubakunda. Kunda umugabo wawe wibande ku byo ubona ko yujuje aho kumubona mu ruhande rw’ibyo atujuje.
Gracieuse Uwadata


text:
Mbese wifuza kuzahabwa ikamba ry’ubugingo?
‘’ Ntutinye ibyo ugiye kuzababazwa. Dore Satani agiye gushyirisha bamwe muri mwe mu nzu y’imbohe kugira ngo mugeragezwe, kandi muzamara iminsi cumi mubabazwa. Ariko ujye ukiranuka nanjye nzaguha ikamba ry’ubugingo.’’ Ibyahishuwe 2:10
Ni ibisanzwe ko mu byo abantu bakora bibanda cyane ku bifatika, ibihembo bigaragarira amaso, mbese ibyo umuntu yakoraho akajya yakwizera ko abibonye. Iyo umuntu akora yishimira ibihembo atahana. Tugiye mu bijyanye no kwizera Imana biratandukanye cyane, kuko ibihembo Imana iha abizera bishobora kuba bifatika muri ubu buzima ariko ibikomeye bazabihabwa bageze mu bwami bw’Imana.
Imana yasezeranije abantu bayo kubahemba muri ubu buzima kandi ihamya ko umuntu asarura ibyo yabibye.
Ijambo ryanditse haruguru ryabwirwaga ab’i Simuruna, ko Imana yemereye ikamba ry’ubugingo abantu bihangana bakaba abizerwa, bagakiranuka mu makuba kugeza ku gupfa.
Imana iradusaba kuba abizerwa ubuzima bwacu bwose, naho ibikomeye byaza, intambara zikiyongera no muri byo Imana iba igikeneye ko tugumana kuyizera, tukihangana muri byose. Nayo yemereye abameze batyo ikamba ry’ubugingo.
Aba b’i Simuruna arimo kubateguza ibizababaho, ko bazababazwa, ariko ko hirya y’ibyo Imana yahabitse ikamba ry’ubugingo.
Urufunguzo rwo kuzaba mu bwami bw’Imana ni ukuba umwizerwa kugeza ku iherezo ry’ubuzima. Igiciro cyose byadusaba ngo twihangane, niba koko twifuza ikamba ry’ubugingo tugomba kukishyura. Urugero rwacu ni Yesu Kristo. Uyu yiyambuye icyubahiro, arasuzugurika, yicisha bugufi, yemera no gupfa urw’agashinyaguro ku musaraba. Abafilipi 2:7-10
Mbese wifuza kuzahabwa ikamba ry’ubugingo? Wifuza kubona imigisha yose Imana yakugeneye? Ugomba kuba umwizerwa ugakiranuka. Ugakiranuka mu gihe cyawe, mu mpano zawe no mu butunzi bwawe. Ugakiranuka kandi ukorera Imana mu gihe cyose, uyumvira, ukayigira iya mbere mu buzima bwawe bwose.
Uhe Imana ubuzima bwawe bwose mu byo ukora byose, ushake ubwami bwayo no gukiranuka kwayo, uyemerere igukoreshe uko ishaka, wihanganire byose nayo izaguha ikamba ry’ubugingo. Amen.


text:
Gicumbi: Inyana zisaga 1000 zigiye kwiturwa muri gahunda ya Girinka
Guhera mu Ukwakira uyu mwaka, mu Karere ka Gicumbi aborojwe inka muri gahunda ya Girinka bagera ku 1039 bazatangira kwitura inyana zavutse ku zo bahawe, zihabwe indi miryango mishya itishoboye.
Iki gikorwa cyo kwitura muri gahunda Girinka kigiye gukorwa mu Karere ka Gicumbi mu gihe Ikigo cy’Igihugu gishinzwe guteza imbere ubuhinzi n’ubworozi (RAB), kimaze iminsi gihugura abafite iyi gahunda mu nshingano zabo kuva ku Kagari kugera mu Karere ku bijyanye n’amabwiriza mashya ajyanye n’ishyirwa mu bikorwa ry’iyi gahunda.
Zimwe mu ngingo zigaragara muri aya mabwiriza, harimo ko nta muturage wemerewe kugurisha cyangwa kugwatiriza inka yahawe mu gihe ataritura, ikindi ngo ni yo yaba yarituye ntiyemerewe kuzimya igicaniro ni ukuvuga kuba yagurisha inka uko yiboneye atagize iyo asigarana.
Dr Shyaka Innocent, Umukozi wa RAB mu Ntara y’Amajyaruguru ushinzwe ubworozi, avuga ko mbere yo koroza umuturage inka kuri ubu ngo azajya abanza asinyane amasezerano na Leta.
Ati“ Mu minsi ishize hirya no hino hagiye humvikana amwe mu makosa yakozwe muri Girinka, kugira ngo rero ibyo byose bikosorwe ni yo mpamvu hashyizweho amabwiriza mashya ubu tukaba tugenda tuyamenyesha inzego zose bireba kuko mbere wasangaga inka zidakurikiranwa, bamwe bakazigurisha abandi ntibaziteho n’ibindi. "
"Ubu rero kugira ngo Girinka ihindure ubuzima bw’abaturage, inzego zigiye gukorana neza ku buryo bakurikirana inka zatanzwe umunsi ku wundi bakamenya amakuru yayo kugera kuri wa muturage wo hasi bakamenya uko ayifashe kandi zikajya zihabwa koko abazikeneye kurusha abandi bityo na bo bakabasha kuzamuka mu mibereho."
Kuri aya mabwiriza mashya bamwe mu bayobozi bavuga ko agiye kubafasha gukemura bimwe mu bibazo bahuraga na byo byatumaga rimwe na rimwe bagwa mu makosa, birimo nko kuba hari igihe inka yatindaga kubyara cyangwa ifite uburwayi butuma idatanga umusaruro bakareka umuturage akayigurisha kugira ngo aguremo indi none ubu ngo bikaba bigiye kujya bikorwa na komite y’Umurenge gusa.
Ku ruhande rw’ubuyobozi bw’Akarere ka Gicumbi basanga inzego zose zirebwa na gahunda ya Girinka zishyize mu bikorwa ibyo zisabwa kandi zigakorera hamwe byazana impinduka nziza mu mibereho y’abaturage.
Muhizi Jules Aimable, Umuyobozi w’Akarere ka Gicumbi wungirije ushinzwe iterambere ry’ubukungu agira ati“ Girinka yitaweho muri aka karere igakorwa mu mucyo ntihabemo amakosa, nta kabuza byazamura imibereho y’abaturage kuko n’ubundi ikirere cyacu kiberanye n’ubworozi bw’inka. Ubu rero noneho tugiye kujya tugirana amasezerano n’uwo tuyihaye, nidusanga umuturage atubahiriza ibyo twumvikanye tuzajya tuyimwambura tuyihe undi. Birumvikana rero ko uruhare rw’abayobozi rukenewe badafatanya n’abaturage gukora amakosa muri iyi gahunda nk’uko hari aho byagiye bigaragara.”
Muri rusange mu Karere ka Gicumbi haziturwa inyana zigera ku 1469 guhera mu Ukwakira, muri izi 1039 ni izavutse ku nka zorojwe abaturage muri gahunda ya Girinka na ho izindi 430 zikazagurwa mu ngengo y’imari y’Akarere mu rwego rwo gutanga umusanzu muri iyi gahunda. Biteganijwe ko iyi gahunda izasozwa muri Gicurasi 2017.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
ADEPR yahakanye kuba inganzwa ya Politiki
Itorero ADEPR rirahakana kwijandika muri politiki, nyuma y’aho benshi batangiye guhwihwisa ko muri iryo torero aho bukera, ahari imyemerere haza kwimukira imiyoborere cyangwa imitegekere.
Hashize iminsi abantu banenga ubuyobozi bwa ADEPR, bavuga ko bwivanga muri Politiki ku buryo benshi batanatinya kuvuga ko ahari imyemerere hashobora kwimukira imiyoborere, gusa ibyo byose iryo torero rirabihakana.
Mu kiganiro cyihariye IGIHE yagiranye na Pasitori Ruzibiza Viateur ushinzwe ibikorwa by’ivugabutumwa no guhuza iki iryo torero n’Itangazamakuru, yatangaje ko “Kwivanga muri Politiki” bidakwiye kuvugwa, kuko umuntu yivanga mu bitamureba kandi Politiki y’igihugu ikaba ireba n’amadini cyane.
Iri torero ryakunze kumenyekana mu myemerere isa n’iyihariye kandi ikakaye ugereranyije n’andi matorero. Iyo myemerere ishingiye ku ngingo eshanu ari zo: umubatizo, ifunguro ryera, gusabira abana umugisha, gushyingira, no gushyingura.
Umwimerere ukaba ufasha abayoboke kudatakaza umwanya barangarira ibidafite agaciro, ahubwo bagatumbera ibitanga ubuzima bwiza nk’uko abivuga.
Ku bavuga ko ryaba rifite amahame akomeye, atakwihanganirwa na buri wese, Pasitori Ruzibiza avuga ko ahubwo kuba muri ADEPR ari amahitamo meza, kuko nta na rimwe abarivamo bajya baruta abarijyamo.
Ruzibiza ati “Ibyo bintu bavuga ko bikomeye bikitabirwa n’abantu benshi, ahubwo nkeka ko abantu bahindura imvugo bakavuga ko ari byo byoroshya ubuzima…ahubwo tugira Imana mu mirimo yacu ku buryo byigaragaza.”
“Ntitwivanga muri Politiki ahubwo natwe iratureba”
Ruzibiza avuga ko zimwe mu nkingi ADEPR igenderaho harimo ubukungu n’iterambere, Ivugabutumwa, imiyoborere, imibanire n’izindi nzego. Bityo ngo mu gihe Politiki y’u Rwanda izaba ari Politiki nziza kandi igatanga uburenganzira ku myemerere y’amadini nta kizatuma idashyigikirwa na ADEPR.
Icyakora, ngo ibyo si byo bivuga ko bivanga muri Politiki, ahubwo iryo torero riba rikora inshingano zaryo.
Ati “ADEPR nta kibazo na kimwe kiri mu mibanire yayo na Leta kuko ntaho Politiki ya Leta ibangamiye imyizerere n’imyemerere yacu. Kandi twumva icyerekezo nyakubahwa Perezida wa Repubulika afite twagishyigikira kuko byinshi birimo biri no mu nshingano zacu nk’itorero, nko gufasha abatishoboye n’ibindi.”
Avuga ko abavuga ko ADEPR yivanga muri Politiki baba babeshya, kuko utaba ufite abantu basaga Miliyoni ebyiri ngo ureke gutanga umusanzu muri Politiki.
Yagize ati “Niba ADEPR ifite abaturage barenga Miliyoni y’Abanyarwanda n’andi madini ni uko, nituvuga ngo tureke kwivanga muri Politiki izasigaranwa na nde? [….] Iyo bavuga kwivanga wagirango ni ibindi bintu bitatureba, kandi ubuzima bw’igihugu bureba n’itorero. Abo tubwiriza ni abanyarwanda kandi benshi mu banyarwanda ni abakirisitu b’itorero […] Kwivanga muri Politiki ucumbikira utishoboye sinumva ko byaba ari ikibazo.”
ADEPR na miliyoni z’abayoboke basabye ko Itegeko Nshinga rivugururwa
Itorero rya ADEPR rigenda rigaragara muri byinshi mu bikorwa bya Politiki, ndetse igiheruka cyanavugishije benshi, ni ukujyana amabaruwa y’ubusabe ku ivugururwa ry’Itegeko Nshinga.
Ruzibiza uvugira ADEPR avuga ko itorero ari ukuboko kw’iburyo kwa Leta, ndetse nta gikuba cyacitse kuba muri iyi minsi ikunda kugaragara mu bikorwa bya Politiki.
Yongeyeho ko icyemezo cyo kujyana ubusabe bwo kuvugurura Itegeko Nshinga ntawigeze akibagiramo Inama, kuko ari abantu bakuru kandi bazi kureba ikibi n’icyiza.
Iri torero ngo rishimishwa no kugira imyanya itandukanye ya Politiki ku bayoboke baryo ukuyemo abapasitori, kuko bo bataba bakwiye kugaragaza imvamutima zabo kuri Politiki.
Ati“Pasitori mu bitekerezo ushobora kugira ibyo ushyigikira, ariko ntiwakwambara ibirango by’ishyaka […] gusa hagize ubona umwanya mu buzima bw’igihugu ntacyo byadutwara ahubwo ni byo twifuza.”
Induru za hato na hato zikururwa n’iki muri ADEPR?
Muri ADEPR hagiye humvikana ubwumvikane bucye ku buryo benshi bibazaga niba iryo torero ritazacikamo ibice.
Ruzibiza avuga ko biterwa n’uko hari benshi batishimira impinduka ndetse hari n’abazamuka bakagera mu bushorishori mu buzima bw’itorero, ariko batarahinduka.
Yagize ati “Ntabwo dushyiraho akayunguruzo kayungurura imyemerere y’abantu, umuntu ashobora kugera no kurwego rwo hejuru atarahinduka […] ntiwambwira ko Miliyoni y’abantu yanezerwa kimwe. Ni yo mpamvu hari abanejejwe n’ubuyobozi kandi babusabye Imana, ariko hari n’abandi bake batabyishimira, ari bo bagenda.”
Itorero ADEPR ni itorero ry’ubukombe ryatangiye mu mwaka wa 1940, bivuze ko rimaze imyaka imyaka 75. Ryagiye rivugwamo ibibazo bitandukanye by’ubwumvikane bucye bushingiye ku mitungo n’imiyoborerwe y’iryo torero, aho bamwe bagiye banaryiyomoraho bagashinga andi matorero ajya gusa no gukora nka ryo.


text:
Umukozi w’Imana Pastor Evangeliste Habimana Francois yadusangije inyigisho zije ubuhanga n’inama n’impanuro ku mukristo aho yifashishije ibibazo bibaza ngo Umuzima n’uwande ? Uwapfuye ni uwande ? ,umupfapfa ninde ? umunyabwenge ni nde ? Aya magambo yose tuyasanga muri Bibiliya year ari nayo yifashishije asobanura iby’izi nyigisho .
Abantu benshi,usanga bajya impaka ku ibintu bitandukanye,kandi buri wese akagerageza kwerekana ko ariwe ufite ukuri Nyamara impaka si izubu kuva na kera, habagaho impaka,ndetse kugeza ubwo uzisanga no mubantu basenga ! Iyo usomye : 1abami3, 16-28, tuhasanga inkuru y’abagore babiri bahuje umwuga w’ uburaya ;baba munzu imwe, kandi bafite impinja z’abahungu zavukiye mugihe kimwe,kandi bose mu ijoro barasinziriye ,umwe aryamira umwana arapfa kubera ibitotsi, undi nawe kubera ibitotsi bamwiba umwana, bamusigira upfuye !
Mu by’ukuri aba bagore bafite byinshi bahuriyeho ; ikibatandukanya ni kimwe, umwe afite umwana muzima, undi uwe yapfuye ; ariko se uvuga ukuri turamubwirwa n’iki ?
Gusa mubaburana babiri, haba harimo uwigiza nkana. Mugihe kidatinze rero ikirego baba bakigejeje k’Umwami Salomo, buri wese na marira menshi agaragaza ko ari m’ukuri , impaka ziba zibaye urudaca,urubanza rubura gica,baracengana biracika !aha bigatuma nibuka icyigisho cy’umuntu umwe cyitwa ‘’ ikinyoma gifite ibimenyetso !’’ .
Ariko kubera Ubwenge Imana yahaye Salomo, aba afashe Ijambo,ati ‘’ umwana wapfuye we turamubona igisigaye ni ukumushyingura,uwo muzima nawe mumuzane tumubagabanye umwe atware igice kimwe n’ undi atware ikindi ! Nyamugore ngo abyumve ,Nyirikinyoma cyokamye,uyoborwa na kamere,umwe utabwirwa ,ntiyumve ntanabone ! Ati’’ mumutugabanye twese tumubure !naho mugenzi we,Nyina w’ umwana muzima,afata munkota ya Salomo ati’’ basi namwijyanire,aho kugira ngo bamucemo kabiri’’ !Ni uko Umwami amenya nyiri Umwana muzima ko ari umufitiye impuhwe.ikiranga abantu bapfushije abana nta mpuhwe nta n’ urukundo,niyo ubitegereje neza impuhwe baba bafite ni nkazimwe za Bihehe.
Biratangaje iby’ uru rubanza abantu ntibacyemera icyaha ahubwo barisobanura ! Ubundi inkota isobanura Ijambo ry’Imana,birakwiye ko ariryo rituyobora mugihe nkiki cy’urusobe n’impaka nyinshi, kandi aho buri wese ashaka kugaragaza ko ariwe uri m’ukuri.abakobwa bati ‘’abahungu bikigihe ntakigenda ! Abahungu nabo bati ‘’ abakobwa bikigihe ni ibirara ! Hagati y’abanyamadini ni impaka gusa, ati” idini ryanjye niryo ritunganye, undi ati “ mwe mukorana n’ imyuka mibi’’ !umuntu bamukura k’umwanya w’ ubuyobozi ati’’hari ikibyihishe inyuma !abamukuyeho nabo bati”twari twaramwihanganiye ahubwo !’’…..
Iyo usomye muri Matayo 25:1-13:uhasanga umugani w’abakobwa 10(10 virgins) batanu bari abapfapfa, abandi batanu bari abanyabwenge.Aba bakobwa nabo bafite byinshi bahuriyeho : Bose ni abakobwa,bose bafite amatabaza(lamps),bose bategereje Umukwe ,kandi kubera gutinda k’ umukwe bose barasinziriye,ikibatandukanya ni uko bamwe bafite amavuta,abandi ntana y’ umuti bafite yabashiranye kera.
Twese tuvuga ko dukorera Imana, twese dutegereje kuza kwa Kristo,cyangwa se dutegereje kuzajya mu ijuru,… .Ese wowe witekereje urabona wakisanga mukihe cy’iciro ? Cy’ abapfapfa cyangwa cy’abanyabwenge ?Imana iguhishurire. Dusabwa gufata ingamba (prendre des precautions de reserves)hato umukwe atazaza agasanga amavuta yaradushiranye,cyangwa igitotsi cyadutwaye tukaryamira abana,hato tutazamera nkawawundi wari uhetse ingobyi ,umwana yaraheze kera.
Haracyari amahirwe yo gushaka amavuta ahagije,haracyari ibyiringiro ko n’uwapfushije umwana yasaba imbabazi akababarirwa,kuko muri Kristo niho harimo kuzuka n’ ubugingo.
Yesu ubwe yaravuze ngo mureke amasaka n’ urukungu bikurane, bizasobanuka igihe cy’ isarura,kuko ubusanzwe urukungu n’ amasaka birasa, bitandukana iyo bigeze igihe cyo kwera imbuto.Nta muntu ufite uburenganzira bwo kuguciraho iteka,Ijambo rya nyuma rifitwe n’Umwami Imana.niwe uzi ukuri kwawe,biranagoye ko wisobanura uri mukigeragezo,kuko ukuri kwawe ntikumvikana,ariko Imana idaca urwa cyibera,umunsi umwe izagaragaza ukuri,mugani wawawundi ngo” ukuri ntikwaheze ,kwagiye gushaka ibimenyetso”.
1Abatesaloniki5:23-24” Imana y’amahoro ibeze rwose,kandi mwebwe ubwanyu,n’umwuka wanyu,n’ubugingo n’umubiri byose birarindwe,bitazabaho umugayo ubwo Umwami wacu Yesu azaza.Ibahamagara ni iyo kwizerwa no kubikora izabikora.
Inyigisho ya Pastor .Ev. Francois Habimana
Abahuzabikorwa ba DASSO muri Nyamagabe basabwe kwibanda ku gukumira...
Umunani bafunzwe bazira kugerageza guha ruswa abapolisi
Perezida Kagame yibukije abayobozi ko Imana yabaremanye ubushobozi
Babiri bafunzwe bakekwaho guha ruswa abayobozi b’inzego z’ibanze
Umunyamakuru Shyaka Kanuma wafashwe atorotse yasabiwe kuburana...
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...


text:
sam.
04
sept.
2010
AMASOMO:
Ubuhanga 9,13-18
Filemoni 9b-10.12-17
Luka 14,25-33
Mu Ibaruwa Paolo Intumwa yandikiye Filemoni turasangamo icyo kuba umukristu bidusaba. Tuziko Onesimo wari umugaragu wa Filemoni yaje gucika, wenda bitewe n'ibibazo cyangwa akarengane yari arimo. Tuzi kandi ko iyo aramuka afashwe n'abapolisi, baba baramushubije kwa shebuja wari umufiteho ububasha bw'urupfu no gukira. Wenda Onesimo yari yarumvise murugo kwa shebuja bavuga ibya Paolo, akaba ariyo mpamvu yamuhungiyeho.
Paolo rero yandikiye Filemoni amwoherereza Onesima yakiranye urukundo n'impuhwe kandi akaba yari yaramuhinduye umukristu. nta mumwoherereje nk'umugaragu, ahubwo amumwoherereje nk'ikiremwa muntu kigomba kubahwa aho kiva kikagera. Nta mucakara, nta munyamahanga ugombwa kuturangwamo kuko twese turi aba kristu, nk'uko Paolo ubwe yigeze kubivuga.
Iyi rero ni intambwe ikomeye yazanye nwa Kristu, intambwe itwibutsa ko tugomba kubaha muntu, tukamurinda ibimwica n'ibimubabaza, tukamurinda akarengane no kuba rwa ntambi. Niyo mpamvu uwemera Kristu wese agomba kuranga no gushakira muntu ubutabera n'amahoro, akamenya ko twese turi umwe muri Kristu.
Ivanjili y'icyi cyumweru, iratwibutsa nayo ibya ngombwa mu gukurikira Kristu: Kwirinda kuba ingaruzwamuheto y'iby'isi, kwirinda kwibonamo ikigirwamana no kwemera gutwara umusaraba wacu dukurikira Yezu: "Ushaka kunkurikira niba atankunda kuruta se, nyina, abavandimwe...uwo ntashobora kuba umwigishwa wanjye. Usahaka kunkurikira natemera gutwara umusarabe we ngo ankurikire, uwo ntashobora kuba umwigishwa wanjye".
Gukurikira Yezu kandi ni ukumenya icyo tugombwa gukora no kugikorana imbaraga zacu zose. Uko ujya kubaka umunara abanza kubitekerezaho akareba niba azabona amafranga ahagije, uko ujya gutangiza intambara abanza kureba niba afite ingabo zihagije, niko nushaka gukurikira Yezu agomba kwicara akareba niba afite urukundo ruhagije. Yezu icyo adusaba ni urukundo dugomba gukunda Imana na bagenzi bacu.


text:
Mu ri ako kagari harimo ibigo by’amashuri abanza bibiri. Ariko nta shuri ryisumbuye na rimwe rihari. Abarangije kwiga amashuri abanza, bakora urugendo rw’amasaha ane bajya kwiga ahandi. Ibyo bituma abenshi bahagarika kwiga. Basaba ubuyobozi kubakemurira icyo kibazo.
Nyandwi Emmanuel asobanura ko abana benshi barangije amashuri abanza bahita bajya guhinga. Abandi bakaba inzererezi. N’iyo hagize abakomeza kwiga bisaba ko bacumbika.
Agira ati “Impamvu abana bata amashuri aho tujya kwiga bakoresha amasaha ane byakubitira ku kibazo cy’inzara, imvura n’imigezi y’uzura, bigatuma bata amashuri kuko bisaba ko bacumbika. Tugize Imana bakaduha amashuri y’uburezi bw’ibanze bw’imyaka 9 na 12 icyo kibazo cyaba gikemutse.”
Umuyobozi w’akarere ka Rusizi Harerimana Frederic avuga ko ikibazo cy’aba babyeyi n’abanyeshuri cyumvikana. Cyakora ngo nibwo akikimenya. Abizeza ko bagiye kugishakira umuti.
Yagize ati “Tugiye kureba uburyo dukemura icyo cyifuzo cy’abaturage mu buryo bwihuse.”
Mu mwaka wa 2015, abana barenga 2000 bataye ishuri mu karere ka Rusizi. Ariko ku bufatanye bw’inzego zitandukanye bamwe batangiye kubagarura.


text:
Imana izibuye amasoko yari yarazibye
Zekariya13:1-2“ Uwomunsi ab’inzuya Dawidi n’abaturage b’i Yerusalemu bazaziburirwa isoko yo kuboza ibyaha n’imyanda. Uwiteka Nyiringabo aravuga ati” uwo munsi nzatsemba amazina y’ibigirwamana mu gihugu bye kuzibukwa ukundi, kandi nzirukana abahanuzi n’umwuka wanduye mu gihugu.”
Yesu ashimwe. Ndashima Imana ko igifite imbabazi kandi uje amugana wese amugirira ibambe. Kuba abantu bazaziburirwa isoko yo kuboza ibyaha n’imyanda, bishatse kuvuga ko iyo soko yahahoze nyuma iza gusibama.
Hari igihe abantu bakora ibyaha Imana igaceceka ndetse ukagira ngo nta muhanuzi uba muri bo. Muri icyo gihe abantu bibwira ko ntakibazo kandi rwose bakumva nta mutima ubacira urubanza.
Impamvu ni uko ya soko, wa mutima wo gutekereza ku yo bakorera baba batakiwugira. Aha usanga abantu aho kwihana ibyaha ngo bakorere Imana uko ishaka bo bakora uko babishaka.
Aba isirayeli bamaze igihe batagira umwami nta mucamanza, icyo gihe umuntu wese yitegekaga uko ashatse (abacamanza 21:25).
Imana ishimwe, Imana izazibura amasoko yongere itwibutse iby’imirimo myiza, Ndimo nsenga ngo Imana izibure amasoko bitumen n’abantu bamenya iyo dukorera, ingororano izaraga abera, ndetse n’umugisha uri mu gukorera Imana. Ibyaha biziba amasoko y’imigisha yacu y’uburyo bwose (iyo mu mwuka ndetse no mu mubiri).
Benedata ibyaha bizitira inzira, ariko kuko Imana ari umutunzi, iravuze ngo uwo munsi, uyu munsi, ishaka kukuziburira amasoko. Halelua! Kuko aho guhishurwa kutari abantu bigira ibyigenge. Ariko aho guhishirwa kuri abantu basobanukirwa Imana kandi bakayikorera bayitinya kuko Imana ari umuriro ukongora.
Hari umwuka wateye mu bahanuzi bo mu minsi y’imperuka. Aho usanga aho kuvuga ko kwihana bihesha umugisha, amahoro ndetse n’ubugingo. Usanga twigisha ko Imana iduhaye umugisha, idushyize hejuru ndetse ibyo bigatuma satani ahuma benshi amaso bakanyura mu nzira zitanyurwa ngo n’imigisha irimo gusohora (bariganya, biba ibyarubanda).
Imana ivuze ko ibyo byose ibitsembyeho kandi n’umwuka wanduye Imana iwirukanye mu gihugu. Amen. Ndafashijwe!
Reka nongere nkwibutse ko gahunda y’Imana n’uko abantu bakorera Imana mu kuri no mu gukiranuka kandi ibyo yibwira kutugirira ni ibyiza kugirango itureme umutima no mu bihe bizaza.
Bwira Yesu uko wumva amasoko yazibye ndetse ikugarukeho, wongere usabane nayo, umurirmbyi ati Nkunda kumva amakuru y’umurwa uri kure ahatagera ibyago…… Imana ishimwe kuko yiteguye kuguhembura.Ukongera ukumva amaukuru yizewe aturuka ku Mana.Amen. Imana ibahe umugisha.
Ev. Ndagijimana.dnath@yahoo.fr


text:
Umugambi mugari w’Imana ku buzima bwacu ugizwe n’imigambi mito mito ya buri munsi. Uburyo tuyitwaramo nibyo bigenga kwinjira kwacu mu mugambi mugari. Birakwiye rero ko twibaza buri gitondo ku mugambi Imana ifite uwo munsi kugirango tuwugenderemo binyuze mu kumvira icyo Imana itubwira cyose. Ijambo ry’Imana riratubwira ko Yerusalemu itamenye icyagombaga kuyihesha amahoro kuko itayashakiye ahakwiriye. Yerusalemu ntiyamenye igihe cyo kugendererwa, ntiyakoresheje amahirwe yari yahawe n’urugi rwari rwayikinguriwe ni yo mpamvu yabuze amahoro.
1. Nta mahoro twagira tudafite Umwami w’amahoro ari we Yesu Kristo. Agakiza ni yo ntambwe ya mbere yo kubona amahoro. Hari abadayimoni bibwiriza bakatuvamo tugikizwa kuko Ubwami bw’Imana bwinjiye mu buzima bwacu.
2. Hari abadayimoni bavanwaho no gusenga no kwiyiriza ubusa. Udasenga ngo aniyirize ubusa ntagira amahoro kubw’ abadayimoni bamutuyemo.
3. Hari abadayimoni bavanwaho no gukiranuka : ubuzima bwumvira Imana bwa buri munsi. Nta mahoro wagira utumvira Imana.
Kugirango umugambi w’Imana usohore cyangwa ikibazo ku muntu, urugo, Itorero, Igihugu gikemuke, Imana iba ishaka UMUNTU wo gutuma, wo gukorana nawe; UMUNTU WAHAGARARA MU CYUHO.
Birashoboka ko Imana irimo kugutegura kuba igisubizo cy’ikibazo kiri ahantu runaka; ibanza kugukurayo cyangwa kuguha amaso areba icyo kibazo. Imana ntishobora kwimura umuntu ku ntambwe ya kabiri igihe cyose atarashobora iya mbere, mu gihe ataratunganya ibya mbere aho ari. Ese ufite ubuhamya? Bakubonamo Imana ? Iringanize aho udahagaze uko bikwiye kugirango uhinduke IGIKORESHO Imana ikoresha gusoza umugambi wayo ku isi.
#Ibyanditswe: Ibyakozwe n’intumwa 13:36 / Ezekiyeri 22:30 / Abaheburayo 11:24-27


text:
Kwangwa kuzana gukandamizwa. Kwangwa bivuze kujugunywa kure nk’umuntu udafite agaciro cyangwa udakenewe. Twaremewe kwemerwa, atari ukwangwa (gutereranwa). Akamaro k’ibitekerezo niko kakirushije kuryana. Cyane cyane iyo uko kwangwa guturutse ku muntu dukunda cyangwa twatekerezaga ko adukunda, nk’umubyeyi cyangwa uwo mwashakanye.
Niba wari warakandamijwe, bishobora kuba byari byaratewe n’umuzi wo kwangwa mu buzima bwawe. Kunesha kwangwa ntabwo ari ibintu byoroshye, ariko dushobora kukunesha tunyuze mu rukundo rwa Kristo.
Mu Abefeso 3:18, Pawulo yasengeye itorero ngo rimenye “Ubugari n’uburebure bw’umurambararo, n’uburebure bw’igihagararo, n’uburebure bw’ikijyepfo” bwarwo ubwo ari bwo. Yavuze ko ibintu birenze ubumenyi busanzwe.
Witegereze inzira zose Imana ikwerekamo urukundo rwayo, kandi zizanesha uko kwangwa ushobora kuba warakuye ku bandi bantu. Buri uko Imana iduhaye igikundiro, iba itwereka urukundo rwayo.
Hari uburyo bwinshi Imana itugaragariza urukundo rwayo igihe cyose dukeneye gutangira kubihanga amaso.
Kugira ihishurirwa rikomeye ryerekeranye n’urukundo rw’Imana bizaturinda gukandamizwa.
1 Yohana 3:1, “Nimurebe urukundo ruhebuje Data wa twese yadukunze, rwatumye twitwa abana b’Imana kandi ni ko turi. Ni cyo gituma ab’isi batatumenye kuko batayimenye.”
Joyce Mayer.


text:
“Ni jye muzabibu, namwe muri amashami. Uguma muri jye nanjye nkaguma muri we, uwo ni we wera imbuto nyinshi, kuko ari nta cyo mubasha gukora mutamfite.” Yohana 15:5
Guhinduka ni nzira kandi akenshi iyo nzira usanga ari ndende, ntabwo impinduka ari igikorwa kiza kigahita kiba uwo mwanya, bigenda biza gahoro gahoro ariko iyo twizeye Imana tukubaha ijambo ryayo, nayo ibasha kuduha imbaraga zo gukora ugushaka kwayo. Reka gutwarwa n’ibya kera byakubabaje, wiririra ibitazagaruka ahubwo shaka Imana kandi wubahe ijambo ryayo.
Yohana 15:5,Buri muntu wese yagakwiye gukunda iki cyanditswe kuko cyongera kutwibutsa ko Imana nayo izi neza ko umuntu adashobora kwihindura ku giti cye, ahubwo Yesu yavuze ko ntacyo dushobora gukora tutamufite kuko ariwe soko y’imbaraga n’ubuntu bidushoboza gukora ibikwiriye aribwo tubasha kwakira uguhinduka mu buzima bwacu. Ibi ni bimwe ushobora gukora no gukurikiza kugira ngo ubashe kuba muri Yesu nawe akaba muri wowe kandi iyo ubikoze wakira impinduka mu buzima bwawe.
1. Ukeneye kumva ukuri kw’ijambo ry’Imana kandi ukayoborwa naryo. Biciye mu ijambo ry’Imana umuntu abasha kwisuzuma kuko ariryo ndorerwamo twireberamo, iyo rero usanze ibyo ukora atari byo kuko bitajyanye n’ibyo Ijambo ryayo rigusaba, aho biguha ishusho yawe n’ibyo ukwiriye guhindura n’uko wabihindura.
2. Iyo umaze kwisuzuma, hakurikiraho kwihana ibyaha. Kwihana bishatse kuvuga gusaba imbabazi z’ibyaha byose wakoze ndetse ugaragaza n’ubushake bwo kubireka burundu.
3. Indi ntambwe nugutangira kwiga ijambo ry’Imana. Iyo tuvuze kwiga ijambo ry’Imana muri ubu buryo bwo guhinduka, hatangwa inama ko wakwiga ku byanditswe bivuga hejuru y’icyakubereye ikibazo gituma utabasha kugera kumpinduka wifuza. Urugero ushobora kuba warabaswe umujinya, utabasha kubabarira,….icyo gihe uzibanda ku byanditswe bivuga uko watsinda umujinya no kutababarira. Ijambo buri wese akwiriye kurikoresha nk’umuti w’ubugingo. Wibikire ijambo mu mutima wawe kandi urizirikane kuko muri ryo harimo imbaraga zibasha guhindura ubugingo bwacu bwose.


text:
Abana bavukanye indwara ya Autism bagenewe ubufasha
Banki y’ubucuruzi ya COGEBANQUE yageneye inkunga ya miliyoni 5Frw, ikigo cyita ku bana bafite ubumuga bwa Autism cyitwa “Autism Rwanda”.
Iki gikorwa cyabaye kuri uyu wa Gatanu tariki ya 15 Nyakanga 2016, kikaba cyahuriranye n’isabukuru y’imyaka ibiri iki kigo cyita ku bana bafite ubumuga bwa Autism kimaze kibayeho.
“Autism” ni ubumuga umwana avukana, bukunze kugaragarira mu gukura umwana atavuga, atagenda cyangwa afite imyitwarire idasanzwe mu muryango.
Muri uyu muhango wo gushyikiriza iyi nkunga ikigo, Umuyobozi Mukuru w’Agateganyo wa COGEBANQUE, Vivian Igunduura, yatangaje ko gutera inkunga ikigo cyita ku bana bafite ubumuga bwa Autism, ari ukwiteganyiriza no guteganyiriza igihugu muri rusange, kuko aba bana bagororwa bagakira, bakagirira akamaro imiryango n’igihugu.
Yagize ati ”Aba bana bazavamo abayobozi b’ejo, bazavamo abaganga b’ejo, bazavamo abarezi b’ejo, bazavamo abakozi ba COGEBANQUE b’ejo, bazavamo abantu bakomeye bazagira uruhare mu kubaka igihugu.”
Yongeraho, ati “Ni yo mpamvu twagize uruhare mu gufasha ababitaho kandi iyo bitaweho hakiri kare barakira bagasubira mu muryango, bagakomeza ubuzima nk’abandi bana.”
Kamagaju Rosine Duquesne, Umuyobozi w’iki kigo, yashimiye COGEBANQUE kuri iyi nkunga yabageneye, anizeza ko igiye gufasha cyane cyane abana batishoboye kugana iki kigo.
Yagize ati ”Kubera ubushobozi buke, muri iki kigo twari dufite abana 24 gusa twitaho ariko hari n’abandi bagera ku ijana bari hanze tutabashaga kwakira kubera ubushobozi buke, ubu tugiye gutangira kubakira.”
Kamagaju avuga ko uko inkunga zigenda ziboneka ubushobozi bukiyongera, bizabafasha cyane mu kwita kuri aba bana, bashakirwa abarimu b’inzobere bahagije kuri ubu burwayi.
Kugeza ubu ngo baracyafite imbogamizi z’umubare muto w’abarimu ugereranyije n’abana bafite ubu burwayi bwa Autism kuko ubusanzwe buri mwana aba akeneye umwarimu umwitaho ku giti cye.
Kamagaju avuga ko iyo umwana agaragayeho iyo myitwarire, yagakwiye kugana ikigo Autism Rwanda akitabwaho vuba, kuko ngo iyo yitaweho kare, asubira mu muryango ubuzima bugakomeza neza.


text:
Meya Udahemuka aganiriza abakozi bavuye mu Itorero
Nyuma y’Itorero bari bamazemo icyumweru ryaberaga mu Murenge wa Nasho, Abakozi bashinzwe Iterambere mu Tugari ku mugoroba wo kuri uyu wa Gatatu tariki ya 02 Ugushyingo 2016 bamurikiye ubuyobozi bw’Akarere ka Kamonyi imihigo yabo yihariye bagiye gushyira mu bikorwa.
Iyi mihigo ahanini ishingiye ku masomo bahawe mu gihe cyo gutozwa, aho basabwe guhindura imikorere bakaba koko umusemburo w’imibereho myiza iganisha ku iterambere nyakuri.
Meya Aimable Udahemuka wakiriye iyi mihigo yihariye yasabye aba bakozi kuzirikana ko kwita ku muturage aribyo shingiro ry’imiyoborere myiza.
Yasabye aba bakozi guca bugufi bakumva ibibazo by’abaturage ndetse bakabikemura ku gihe.
Ati” ndabasabye mwirinde kwiremereza, muce bugufi mwegere abaturage mubafashe gutera intambwe mu iterambere”.
Meya Udahemuka kandi yibukije aba bakozi ko batagomba kuba ikibazo ku baturage bashinzwe kuyobora ko ahubwo bakwiye kujya bicara bakajya inama bagashakira hamwe ibisubizo.
Ku birebana no kunoza imikorere n’imikoranire, umuyobozi w’Akarere ka Kamonyi yasabye aba bakozi bashinzwe Imibereho Myiza n’Iterambere mu Tugari kujya buri gihe bagisha inama inzego zibakuriye igihe cyose bagize ikibazo runaka.
Aba basore n’inkumi bahawe izina ry’ubutore ry’Abashingwangerero, bashimangira ko mu Itorero bungukiyemo byinshi bizatuma barushaho kunoza ibyo bakora bityo serivisi nziza zikagera ku muturage.
Muhawenimana Benoit ukorera mu Kagari ka Mataba mu Murenge wa Kayenzi wavuze mu izina rya bagenzi yagize ati” mu by’ukuri hari byinshi twungukiye mu Itorero bizadufasha kunoza imikorere. Tugiye kuba bandebereho kandi twite ku iterambere ry’umuturage mu buryo bufatika hibandwa ku gutanga servisi nziza”.
Aba bakozi biyemeje kwirinda ruswa n’igisa nayo cyose, biyemeje kwamagana akarengane kandi bakihatira gutanga serivisi nziza. Bahamya kandi ko bazihatira kwakira no gukemura ibibazo by’abaturage cyane cyane bakabegera bagakorana nabo mu bikorwa byabo bya buri munsi.
Abakozi b’Akarere ka Kamonyi bagera kuri 51 nibo baheruka mu Itorero; muri bo 42 bakaba ari abashinzwe iterambere n’imibereho myiza mu Tugari ndetse n’abanyamabanga Nshingwabikorwa b’Utugari 7 batari barabashije kwitabira Itorero mbere kubera impamvu zitandukanye.
Abakozi b’utugari bamurika imihigo


text:
Ni gute namenya niba nakwizera urubuga rwo muri Microsoft Edge?
Iyo ubonye buto y’urufunguzo iruhande rw’aderesi y’urubuga muri Microsoft Edge, biba bivuze ko:
Ibyo wohereje n’ibyo uvanye kuri urwo rubuga biba bisobetse, bityo ntibyorohere undi muntu wese kugera kuri aya makuru.
Urubuga rwagenzuwe, bivuga ko isosiyete ikoresha urwo rubuga ifite icyemezo cyerekana ko ari urwayo. Kanda buto y’urufunguzo kugira ngo urebe nyiri urwo rubuga n’uwarugenzuye.
Mu gihe akagufuri k’ikijuju kavuga ko urubuga rwasobetswe cyangwa rwagenzuwe, akagufuri k’icyatsi kavuga ko Microsoft Edge yizera ko urubuga ari urwo kwizera. Impamvu ni uko ruba rukoresha icyemezo cy’Ihamya risesuye (EV), bigasaba igikorwa gikomeye kurushaho cyo kugenzura umwirondoro.


text:
1. Intashyo
Banyarwanda namwe Banyarwandakazi dusangiye igihugu n’amateka, cyane cyane ababa hanze y’u Rwanda muri iki gihe (aho dukunze kwita mu buhungiro) nongeye kubasuhuza mbifuriza umwaka mushya muhire wa 2017.
Nimunyemerere mbanze nshimire by’umwihariko abantu (cyangwa se umuntu ku giti cye) bagize igitekerezo cyo kudushyiriraho uru rubuga “The Rwandan/Umunyarwanda”, mu rwego rwo kutworohereza, kuko rudufasha kungurana ibitekerezo cyane cyane ibigamije gushakira hamwe umuti ibibazo u Rwanda n’abanyarwanda twakomeje kugenda duhura na byo, mu mateka yacu ya buri munsi mu buryo bwa rusange, ariko cyane cyane kuva mu ntambara ya 1990 – 1994 kugeza aya magingo, ku buryo bw’umwihariko.
Bavandimwe, nifuje gutanga iki gitekerezo mu rwego rw’inkunga (nta bundi bushobozi nibitseho, niyo mpamvu mbanje kubiseguraho kuko murabizi ko “nta we utanga icyo adafite”, rwose nta cyiza nagira ngo umunyarwanda akimburane ho), ngamije gushishikariza aba “Politicians” bacu (ndavuga abari muri opposition) gusohoza ya masezerano (promises) bama baduha, dore ko nta munsi rirenga batatwijeje “impinduka”, kandi ko u Rwanda ndetse n’ingamba bo bateganyiriza abanyarwanda ari rwa Rwanda rwisesuyemo “demokrasi”, n’iyubahirzwa ry’uburenganzira bw’ikiremwa-muntu, na gahunda z’iterambere buri munyarwanda wese azajya yibonamo, kandi koko twese izo nizo nzozi (ndoto) zacu, ni nabyo tunyotewe kugeraho (our aspirations).
2. Ufata ihene ayifata igihebeba
Reka twongere twibukiranye ko iyo hatabaho “Revolution yo muri 1959”, ntabwo u Rwanda ruba rwarabonye Independence, ndetse nta n’ubwo ruba rwarabaye Rebublika.
Icyo nshaka kugaragaza hano nuko usanga akenshi mu mibereho y’abantu ndetse n’ibyemezo rusange bagenda bafata nk’abaturage basangiye amateka, usanga akenshi harabaheyo imbarutso yatumye ba bantu birebaga nk’abasangiye amateka, bakora ibikorwa bihindura amateka rusange yabo.
Uwavuga ko ugutanga kw’Umwami Mutara Rudahigwa muri 1959, kwabaye imbarutso ikomeye yo kugirango aba-Politicians b’icyo gihe bari muri opposition, bahagurukire icyarimwe noneho bayobore (leading ) icyaje kwitwa “Revolution ya rubanda” yatangiye mu Ugushyingo 1959 – ikarangira muri Nyakanga ku ya 01, 1962 u Rwanda rubaye Republika, ntabwo yaba arimo guhindura amateka.
Ingingo nyamukuru nshaka kugeza ku bandi bashishikajwe n’ihinduka ry’amateka y’u Rwanda muri 2017, ariko rizira kumena amaraso y’ikiremwa muntu, nuko iyi Revolution yo muri 1959-1962 (ari nayo yahinduye amateka y’u Rwanda burundu kuko n’ibyabayeho nyuma byose kugeza aya magingo ni ingaruka – consequences – z’iyi Revolution) ntabwo yayobowe na rubanda rugufi (common peoples), ahubwo yayobowe n’ aba Politicians biyitaga ko bari muri opposition y’icyo gihe, noneho rubanda rurabayoboka (opposition politicians led the move, then common people followed).
Ariko igitanganje (nako ikibabaje) nuko aba Politicians dufite muri iki gihe, bitwa ko bari muri opposition, basa nkaho bashaka kuba aka wa mugore wabwiye mugenzi ngo “Tuzajya twogera iwawe, hanyuma tuze twisigire iwanjye”!!!!!.
None se koko niba umuntu aba muri European Union, Scandinavia, U.K, U.S.A, Canada, ndetse akaba yarabaye umwambari wa RPF imyaka n’imyaniko, kugeza ubu akaba ntacyo RPF yamushinja uretse kwitwa “igipinga” (nta cyaha cy’inkomoko cyangwa se cy’ingengasi bamugeretseho), kandi ubwo akaba yirirwa ku ma radio atandukanye, ndetse na za blogs sinakubwira ,yivuga ibigwi n’imyato, yamamaza gahunda nziza z’akataraboneka, afitiye abanyarwanda, ariko akaba afite ubwoba bwo kujya gukorera politics mu Rwanda, kandi wenda afite n’ubwenegihugu burenze bumwe, akaba ari n’umuntu ujijutse, kandi koko wagombye kuba usobanukiwe principles za Leadership, bishoboka bite ko we yaba akorera kuri “baranyica”, hanyuma akumva ko azayobora aruko umuturage utakigira n’urwara rwo kwishima, azaba yirukanye RPF ku ngoma???
Ese ye, reka turote tuvuge ko ibyo bibayeho:
Ubwo koko mwene ngofero aramutse ahaze amagara (inda ishonje nta matwi igira),agahambiriza RPF (ndavuga abayihagarariye) ubwo koko wowe wiyita umu “Politician” wo muri opposition, watinyuka ukamanuka aho za Europe/U.S.A/Canada, na karavati, na “Philosophy” nyinshi cyane, na za diskuru zuzuyemo ubudemagoji bw’ikirenga, uti “ndaje humiriza nkuyobore”. Really???
3. Ushaka inka aryama nka zo
Banyarwanda, kandi bavandimwe, nta bwo nakwifuza ko hari uwajya kwiyahura, ariko rero nk’uko abakurambere bacu basize babivuze, burya koko ushaka inka agomba kuryama nka zo.
Mu mateka y’abarwanashyaka benshi bo muri Afrika, bashoboye kubohoza ibihugu byabo muri ya nkundura yo muri za 1960s, cyangwa se mu bindi bihe byagiye bikurikiraho, usanga abenshi baragiye baba ibitambo (wenda bakarokoka) , kuko burya ngo nta nsinzi (intsinzi) itagira igitambo.
Urugero ni nka ba Nyakwigendera Mzee Jomo Kenyatta, President Robert Mugabe, Former President Dr Kenneth D. Kaunda, na Nyakwigendera Tata Nelson R. Mandela, abenshi muri abo babanje kujya bafungwa imyaka igeze cyangwa se irenze 10, ariko nyuma bakaza kugera ku ntego z’amashyaka ya politics babaga bahagarariye.
Byongeye kandi niyo turebye ibyabaye mu Rwanda muri 1990 – 1994, dusanga RPF yarafashe ubutegetsi mu Rwanda habanje kubaho ibitambo byinshi kandi bitandukanye, uwabimburiye abandi (uwabaye Umugaba/Leader – abandi bakayoboka) akaba ari General Fred Rwigyema.
Muri iki gihe tugezemo (2017), mu rwego rwo kubohoza u Rwanda n’abanyarwaranda ku ngoyi ya RPF tumazeho zeho imyaka irenze 20, intwari mu biyemeje gukina politics, zatangiye kwigaragaza, aha navuga nka Madame Ingabire Victoire Umuhoza n’abandi ba Politicians bo muri opposition, bafungiwe mu Rwanda muri iki gihe, cyangwa se ababa baratanze ubuzima bwabo bazize ko bari muri opposition, ndetse na Padri Thomas Nahimana na bagenzi be, na bo ubu dusigaye tubabarira mu mubare w’izi ntwari, ari nako tubasabira ku Mana, ngo umumalayika w’Uwiteka azabagende imbere, kandi azabatsindire imitego yose ya Satani, mu rugendo rwabo rwo kubohoza u Rwanda , bateganya vuba aha.
None se ye, wowe mu Politician wiyita ko uri muri opposition, ukaba ukomeje gukangurira rubanda rugufi (bene ngofero) ngo nibajye mu muhanda guhangana na DASO, wowe wibereye muri European Union, U.K, U.S na Canada, hanyuma ngo nibarangiza urugamba abazaba barokotse bazitegura vuba na bwangu nkuko na we witeguye kuzamanukana isheja uje kubayobora (kubategeka), ubwo koko izo si za politics zo mu bushorishori (wa mugani w’umunyarwanda) ??
Ubwo butegetsi butangwa kw’isahani ya feza (silver platter) budaharaniwe ni ubwa he?
Ahantu umuturage yaramuka ayoboye revolution (ibyo ni nko guhinga masaka), noneho umu-politician yabaye “ntibindeba”, noneho urugamba rwarangira, wa mu – politician agafata iya mbere mugupiganirwa kuyobora ababa barokotse ya nkundura yo kwibohoza (ibyo ni nko gutema ayeze).
Ni ukuri, njye mu buswa bwanjye, ndumva ibyo ari nka bya bindi numvishe abavuga igifransa bavuga ngo ni “ugushyira amasuka ahinga imbere y’ibimasa biyahingisha” (mettre les charrrues devant les boeufs).
Rwose “findi findi irutwa na so araroga”, niba aba -politicians bacu bari muri opposition badashoboye gufata iyi hene (kubohoza u Rwanda nta maraso amenetse) igihebeba ( muri iki gihe cy’aya matora ya 2017), bazakomeza batugire ibitambo by’inzara n’urwitwazo rwa demokrasi, dore ko bisigaye binavugwa ko bamwe muri bo bashinze amashyaka ya politki bashaka impamvu (urwitwazo) zo kubona ubuhungiro mu bihugu byamye bibacumbikiye.
Ibyo nta we bibangamiye muri twe, ariko niba noneho ibya ngombwa barabibonye, nibarekere aho boye gukomeza kuducunga mu bigare (wheel chairs) bitagira iyo biva n’iyo bijya.
4. Umwanzuro
Umunyarwanda yarebye imibereho yo muri iyi si nuko arihanukira ati burya “Amaso yerekwa bimwe, ibindi abyirebera”. Nirinze kugira amashyaka ya opposition menshi mvuga hano, ariko ibyo aribyo byose amenshi ariho muri iki gihe kandi byitwa ko akorera hanze y’u Rwanda abenshi mu banyarwanda tuba mu buhingiro twarayumvishe cyangwa se turayazi.
Nubwo tugereranyije twasanga umubare mwinshi w’impunzi z’abanyarwanda cyane cyane kuva muri 1990 kugeza magingo aya uba k’umugabane wa Afrika, biradutangaza cyane kuko iyo twitegereje neza dusanga umubare mwinshi w’amashyaka yitwa ko ari muri opposition nyarwanda uba mu bihugu by’i Burayi (Scandinavia, U.K, European Union), Amerika (U.S.A) na Canada.
Noneho ikindi gitangaje cyane (ndetse kinababaje) gituma abenshi muri twe twibaza niba koko ayo mashyaka yitwa ko ari muri opposition yaba agamije inyungu zacu (twe bene ngofero), cyangwa se niba agamije inyungu bwite z’abayashinze (mu gihe twe rubanda rugufi tuzakomeza kugirwa ibitambo by’inzara n’urwitwazo rwa demokrasi), nuko dusanga amenshi muri ayo mashyaka nta bayoboke afite hano muri Afrika (mbese nta nzego zizwi ziyahagarariye dufite mu bihugu bitandukanye biducumbikye twe abasigajwe inyuma n’amateka yo k’umugabane wa Afrika).
Iki nacyo ni ikindi kibazo kidutera kwibaza icyo amashyaka nk’ayo yazageza ku banyarwanda bikatuyobera.
Ikindi kiduhangayikishije (great deal of concern) nuko muri Afrika abanyarwanda benshi b’impunzi baba mu makambi nka za Malawi, Namibia, cyangwa se mu mashyamba ya Kongo (DRC), ariko ugasanga abo ba politicians bacu (opposition) barazengurutse Europe na Amerika barayirangije (dore ko abenshi bafite ubwenegihugu bw’ibihugu byabanje kujya bibakira nk’impunzi) ariko ugasanga muri bo abashoboye kuza muri Afrika kudusuhuza no kureba akaga twatawemo no gusigazwa inyuma n’amateka n’amategeko yo muri Afrika, rwose wababarira ku mitwe y’intoki.
Aha naho tugasanga ari ihurizo ritatworoheye, kuko Politics zikorerwa mu mutwe gusa, ariko ntizimanuke ngo zikore no ku mutima (we should manage people with our heart not our head), akenshi biba bica amarenga yuko nta gakiza kazazivamo.
Niyo mpamvu nateruye iki gitekerezo cyanjye nkagiha iriya nyito, kuko nshingiye kw’ishishoza ry’abakurambere bacu bagize bati “ushaka inka aryama nka zo”, kandi bati “kora ndebe iruta vuga numve – (walking the talk)”, ndetse baranongera bati “burya ufata ihene ayifata ighebebea – il faut battre le fer quand il est chaud”, none se ko Ruling Party -RPF ikorera kandi igategekera mu Rwanda, kandi ko rubanda nyamwinshi y’abanyarwanda (abavugwa ko bakubitwa buri munsi nk’ingoma, ndetse bagafungwa buri munsi nkinzugi) nabo ko bari mu Rwanda, abo ya nkenya Nzaramba (Kinga metallic duhurire k ‘umufungo; Warwaye ryari?) irimo guta ku wa Kajwiga nabo ko bari mu Rwanda, abakeneye “ubukombozi” byihutirwa ko ari abari mu Rwanda (mu by’ukuri tutabeshyanye twese tuzi neza ko abenshi muri mwe muba Europe/Canada/U.K/U.S, mwabonye citizenship cyangwa se Permanent Residence, you are better off, kandi murabizi ko mudateganya kwimuka ngo mwongere musubire mu Rwanda guturayo burundu, uretse ko ikibazo ari political system ya RPF ishaka gukumira abanyarwanda ikaduca iwacu/mu gihugu cyacu – Bavandimwe ntihagire unyumva nabi, nta we ntekerereje, ndimo gutanga igitekerezo), ndahamya ko kugeza ubu mu bihugu bitandukanye tubamo (uretse wenda ababa mu makambi no muri Kongo), nta we uburara cyangwa se ngo abure aya “mutuelle” yo kwivuza, cyangwa se ngo umwana we abure uko yiga amashuri mato (Primary) n’ayisumbuye (High School).
Ibi byose biragaragaza ko abakeneye gutabarwa ndetse no gutabarizwa byihutirwa (emergency) ni bariya ba rubanda nyamwinshi (common peoples) bari mu Rwanda: niyo mpamvu njye numva ko ariya matora ya Prezida wa Republika ateganyijwe muri Kanama 2017 yagombye kuba imbarutso (trigger) yo kuririraho (gufatiraho) kugirango amashyaka yose ya opposition amanukire icyarimwe, ajye gukorera politics mu Rwanda, kubera ko kugirango u Rwanda (rubanda nyamwinshi) bave ku ngoyi ya RPF nta maraso amenetse “it’s now – 2017 – or never”, ndetse bityo na attention ya Medias nyinsh zo kw’isi yaba ihanze amaso ku Rwanda, ku buryo bitaba byoroheye abategetsi b’u Rwanda gupfa kwica cyangwa se gufunga abo ba Politicians bacu uko bishakiye, cyane cyane ko muri bo nta n’umwe kugeza ubu ubutegetsi bwa RPF bwigeze butunga agatoki, tuvanyemo abayobozi bamwe na bamwe ba RNC na FDLR.
Nshoje mvuga nti yemwe ba Politicians bacu mwe, mwagombye kuba “Abagaba” (Front leaders), mukamurikira rubanda (light/torch bearers) noneho ingabo (common peoples/your potential voters) bakabakurikira.
Mwagombye kuyobora noneho rubanda rukayoboka. Ariko iyo numvishe mutangiye gutanga ingero zo muri Burkina Faso, Tunisia, Egypt n’ahandi ntavuze (n’ubwo izo ngero ari nziza twagombye kuzifatiraho amasomo), mukumva ko uko byagenze iyo hose ari nako bizagenda mu Rwanda (cyeretse niba atari ruriya rwa Gasabo muba muvuga, maze kugera mu za bukuru mujye mumba hafi munyibutse), njye bintera ikibazo, nkumva nabagira inama yo kuva muri Politics, mukaza tugafatanya muri za NPOs (Civil Society).
None se koko reka ngire icyo mbibariza:
Bishoboka bite ko ushobora kuba urota kuzaba Prezida w’u Rwanda (ndavuga kubohoza no kugeza abanyarwanda ku mahirwe bifuza) ariko ukumva ko inzira iboneye yo kugera ku ntego wiyemeje ari iyo gukorera ibikorwa bya Politics zawe mu mpunzi z’abanyarwanda zibera iyo gihera, iyo muri Europe na U.S.A na Canada, cyane cyane ukoresheje internet, kandi ubizi neza ko miliyoni zirenze 7 z’abanyarwanda batazi gukoresha internet, cyangwa se nta bushobozi bafite bo kuyikoresha???
Bavandimwe ushaka inka aryama nka zo, hari abanyarwanda benshi bahoze mu nzego z’ubutegetsi zitandukanye, muri za Leta na za Republika zitandukanye, byabaye ngombwa ko bava mu Rwanda bakajya kuba hanze yarwo, bahageze bamesa rumwe , bikomereza ubuzima bwabo, ibya Politics basa nkaho bashiyize mu gatebo.
Ntabwo ibyo bivuze ko badakunda u Rwanda cyangwa se Abanyarwanda, ahubwo bashoboye kubyumva hakiri kare ko “Politics” na “Civil Society Activism” bitandukanye, bahitamo kurya akagabuye, birinda kuvanga amasaka n’amasakramentu.
Njye ku giti cyanjye ndahamya ko byafasha abanyarwanda bari hanze (abitwa impunzi) muri rusange, ariko cyane cyane abari mu Rwanda (abenshi muri iki gihe barimo kwicwa n’intimba -socio-economic depression- ) by’umwihariko, abiyemeje gukora Politics bashoboye kujya kuyikorera mu Rwanda ( kuko abari k’umurongo wa mbere izo Politics zishaka kuzanira ubufasha niho bari – bari imbere mu Rwanda rwa Gasabo), kandi rwose uyu mwaka wa 2017 nicyo gihe gikwiriye, kugirango abanyarwanda bagire amahirwe (opportunity) yo kwipakurura ingoyi ya RPF, muri aya matora yo muri Kanama 2017, aba Politicians bo muri opposition bameshe rumwe bakamanuka bakajya gutabara abanyarwanda, cyangwa se ibya Politcs bakabisezeramo kuko burya inzira itageza abagenzi iyo bajya ibagusha ruhabo.
Kungurana ibitekerezo ni imwe mu nzira za demokrasi tugomba gukomeza kwitoza.
Amahoro y’Imana akomeze abane na twe twese hamwe.
Inararibonye Albert GIRANEZA


text:
Bamwe mu banyeshuri biga muri Kaminuza y’u Rwanda ishami rya Huye batewe ubwoba n’ibiti byo mu ishyamba ryegeranye n’iri shuri byirimbura bikagwa mu nzira bacamo, aho bavuga ko bishobora kuzabahitana.
Aba banyeshuri bavuga ko bigaragarira buri wese ko ishyamba rizengurutse iyi kaminuza bimwe mu biti byaryo bishaje cyane kuburyo bituma byirimbura bikagwa hasi.
Aba banyeshuri bavuga ko batewe impungenge n’irimbuka rya hato na hato ry’ibi biti kuburyo bavuga ko bagira ubwoba ko byazavaho bikabagwira bitewe n’uko ngo bigwa mu nzira bcamo.
Ndahimana Mathieu wiga mu mwaka wa gatatu w’ubukungu yabwiye Makuruki.rw ko ibi biti biteye ikibazo gikomeye kuko ngo usanga ahanini nka nijoro biba ari urujya n’uruza rw’abanyeshuri baca muri iyo nzira kuburyo ngo bishoboka ko hari ubwo ibi biti byagira abo bigwira mu gihe bahaciye bikaba byabahitana.
Umuyobozi w’ ishami rishinzwe amashyamba mu kigo cy’ Umutungo kamere ari na cyo gikurikirana iri shyamba umunsi ku munsi, Bakundukize Dismas, yabwiye Makuruki.rw ko icyo kibazo bakizi ariko batari bazi ko ibiti bigwa no mu nzira nyabagendwa.
Uyu muyobozi avuga ko ishyamba rigizwe n’igice gikorerwamo ubushakashatsi (Arboretum) ndetse n’ahandi hasanzwe ari naho hari inzira zinyurwamo n’aba banyeshuri.
Yagize ati “Icyo turakizi, niba hari ibibangamiye abantu twabireba tukabikuramo twakohereza itsinda rigafatanya n’ubuyobozi bw’akarere bikavamo."
Iri shyamba bigaragara ko rifite ibiti bikuze cyane bishobora kuba byagwa igihe icyo ari cyo cyose ariko uyu muyobozi yavuze ko harebwa uburyo ibishaje byasimburwa kuko ahadakorerwa ubushakashatsi kuhasimbuza ibiti bitagoranye.
Avuga ko ahakorerwa ubushakashatsi ho bisaba kubivuganaho n’abashinzwe ubushakashatsi bakemeza n’iba igiti kigiye gukurwamo nta kindi bakigikeneyemo.
Iri shyamba rimaze imyaka irenga 80 bitewe n’uko ryatewe mu mwaka wa 1935. Ibi ni byo bashingiraho bavuga ko ibi biti bishaje bikaba ari nayo mpamvu byatangiye kujya birimbukana n’imizi.


text:
mer.
26
sept.
2012
ISOMO RYA MBERE
Igitabo cy’Ubuhanga (Buh 2, 12. 17 -20)
Abagome barabwirana bati 12 «Twibasire intungane kuko itubangamiye, ikarwanya ibikorwa byacu, ikanadushinja ko twarenze Amategeko, tugahemukira umuco mwiza badutoje. 17Nimureke turebe niba ibyo ivuga ari ukuri, dusuzume uko ibyaya bizarangira. 18Niba intungane ari umwana w’Imana koko, izayitabara iyigobotore mu nzara z’abanzi bayo. 19Tuyigeragereshe ibitutsi n’ibitotezo kugira ngo tumenye ubwiyumanganye bwayo, turebe n’ukwihangana kwayo. 20Nimureke tuyitange yicwe uruteye isoni kuko icyo gihe Imana izayihagararaho, dukurikije nanone uko ibyivugira.»
ZABURI (Zab 54 (53), 3-4, 5.7b, 6.8)
Inyik/ Nyagasani, banguka untabare,
wowe buvunyi bwanjye n’umukiza wanjye.
Mana yanjye, girira izina ryawe maze untabare,
koresha ububasha bwawe maze undenganure !
Rwose Mana yanjye, umva isengesho ryanjye,
Utege amatwi amagambo nkubwira !
Kuko abanyamahanga bampagurukiye,
Abanyarugomo bakaba bahigiye kunyica :
Imana ntibayitayeho na busa,
Koresha ububasha bwawe maze ubatsembe !
None Imana ni yo intabaye,
Nyagasani ni we wenyine umbereye ikiramiro !
Nzagutura ibitambo mbikuye ku mutima,
Uhoraho, nzasingiza izina ryawe kuko ryuje ineza !
ISOMO RYA KABIRI
Ibaruwa ya Mutagatifu Yakobo Intumwa (Yak 3, 16-18; 4,1-3)
Bavandimwe, 3,16 ahari ishyari n’ubucabiranya, haba umuvurungano n’ibikorwa bibi by’amoko yose. 17Naho ubuhanga bukomoka mu ijuru, icya mbere cyo ni ubuziranenge, ni ubunyamahoro, ni ubunyarugwiro n’ubunyampuhwe, bukaba busendereye ineza kandi bukarumbuka imbuto nziza, ntibugire aho bubogamira kandi ntibugire uburyarya. 18Imbuto y’ubutungane ibibwa mu mahoro, ku baharanira amahoro.
4,lAmakimbirane akornoka he? Cyangwa se intambara muri mwe zituruka he? Aho ibyo byose ntibyaba bituruka ku byifuzo byanyu, birwanira mu myanya y’umubiri wanyu ? 2Murararikira ariko ntimugire icyo mutunga; muri abicanyi n’ abanyeshyari nyamara nta cyo muronka ; murarwana kandi mukavurungana, ariko ntimugire icyo mugeraho kuko mutazi gusaba. 3Murasaba ariko ntimuronke, kuko ugusaba kwanyu nta kindi kugamije uretse gutagaguza ibyifuzo byanyu.
IBANGONDIRIMBO RIBANZIRIZA IVANJILI (2 Tes 2, 14)
Alleluya Alleluya.
Mu kwamamaza Inkuru Nziza,
Imana iduhamagarira gusangira ikuzo
ry’Umwami wacu Yezu Kristu.
Alleluya.
IVANJILI
+ Mariko (Mk 9,30-37)
Muri icyo gihe, Yezu n’abigishwa be 30bambukiranya Galileya, ariko Yezu ntiyashakaga ko babimenya. 31Yigishaga abigishwa be ababwira ati «Umwana w’umuntu agiye gushyirwa mu maboko y’abantu bakazamwica, ariko yamara gupfa akazazuka ku munsi wa gatatu,» 32Iryo jambo ariko ntibaryumva, batinya no kumubaza.
13Nuko bagera i Kafarinawumu. Bari mu nzu Yezu arababaza ati «Mu nzira mwajyaga impaka z’iki ?» 34Baraceceka kuko mu nzira bari bagiye impaka zo kumenya umukuru muri bo. 35Amaze kwicara ahamagara ba Cumi na babiri, arababwira ati «Ushaka kuba uwa mbere azigire uwa nyuma muri bose, abe n’umugaragu wa bose.» 36Nuko afata umwana amuhagarika hagati yabo, aramuhobera arababwira ati 37«Umuntu wese wakira umwana nk’uyu nguyu ari jye abigirira, ni jye aba yakiriye. Kandi unyakira wese si jyewe aba yakiriye, ahubwo aba yakiriye Uwantumye.»


text:
Abantu bagushyigikira bagushakamo indamu, ariko Imana igushyigikira ku buntu! - Everlyn Muyonga
Everlyn ni umuhanzikazi ukomoka mu gihugu cya Kenya, wubatse imitima ya benshi cyane cyane kubera album ye yise “Mpango Wa Kando” yakoranye na mugenzi we Gloria Muliro. Uyu muhanzikazi yakomeje avuga uburyo abantu dukunda kwitabaza Imana iyo turengewe n’iby’isi!
Mu kiganiro yagiranye na Uliza Links dukesha iyi nkuru, Evelyn yavuze uburyo Imana yakomeje kumushyigikira ku buntu nyamara umuntu we ngo agushyigikira agushakamo indamu!
Yagize ati “Ncuti yanjye, ndashaka kukubwira yuko umuterankunga wacu ari Imana. yaduhaye ubugingo ku buntu, ituvushiriza izuba ku manywa, ukwezi nijoro, iduha umwuka wo guhumeka ku buntu, … kandi wibaze ko itajya iturihisha na kimwe muri byo cyangwa ngo iturambirwe!”
Iyo umuntu aguteye inkunga, na we agomba kukungukamo mu buryo bumwe cyangwa ubundi. Bitabaye ibyo, arakureka ntiyongere kubana nawe. Ibi twabisanisha n’iri jambo ry’Imana ngo:
Kuko abanyamahanga bampagurukiye, n’abanyarugomo bashatse unugingo bwanjye, batashyize Imana imbere yabo. Dore Imana ni umutabazi wanjye, Umwami ari mu ruhande rw’abaramira ubugingo bwanjye”Zaburi 54:3-4.
Iri jambo ribasha gukomeza wowe urimo kunyura mu bikomeye, cyangwa urimo kugeragezwa umwanzi ashaka yuko wiringira abantu aho kwiringira Imana. Bibiliya itubwira yuko dufite Imana ibasha guhaza kwifuza kwacu, iyo ni yo tugomba kwiringira.
Everlyn Muyonga arategura gushyira ahagaragara album video ye nshya yise “MFADHILI” (umuterankunga) kandi azabamenyesha igihe.


text:
1 samweli 1
Kuvuka kwa Samweli
1.Hariho umugabo wi Ramatayimusofimu mu gihugu cyimisozi ya Efurayimu, witwaga Elukana mwene Yerohamu mwene Elihu, mwene Tohu mwene Sufi wUmwefurayimu. 2.Kandi yari afite abagore babiri, umwe yitwaga Hana undi yitwaga Penina, ni we wari ubyaye ariko Hana yari ingumba. 3.Uwo mugabo yajyaga ava mu mudugudu wiwabo uko umwaka utashye, akajya i Shilo gusenga no gutambira Uwiteka Nyiringabo ibitambo. Kandi bene Eli bombi, Hofuni na Finehasi abatambyi bUwiteka ni ho babaga. 4.Umunsi Elukana yatambaga ibitambo, yendaga imigabane akayiha umugore we Penina, nabahungu be nabakobwa be, 5.ariko Hana yamuhaga ibiri kuko yamukundaga, ariko rero Uwiteka yari yamuzibye inda ibyara. 6.Kandi mukeba we yajyaga amubabaza cyane akamutera agahinda, kuko Uwiteka yari yamuzibye inda ibyara. 7.Uko ni ko umugabo we yagenzaga uko umwaka utashye, kandi iyo yajyaga mu nzu yUwiteka mukeba we yamubabazaga atyo. Ni cyo cyamurizaga akanga kurya. 8.Maze umugabo we Elukana aramubaza ati Urarizwa niki Hana? Ni iki kikubuza kurya, kandi ni iki kiguhagarika umutima? Mbese sinkurutira abana babahungu cumi? 9.Nuko bamaze kurya no kunywa, Hana ahaguruka aho bari bari i Shilo. Kandi Eli umutambyi yari yicaye ku ntebe ye, ku gikomanizo cyumuryango wurusengero rwUwiteka. 10.Ariko Hana yasenganaga Uwiteka agahinda, arira cyane. 11.Ahiga umuhigo aravuga ati Nyagasani Nyiringabo, nureba umubabaro wumuja wawe ukanyibuka, ntunyibagirwe ukampa umwana wumuhungu, nzamutura Uwiteka abe uwe iminsi yose yo kubaho kwe, kandi icyuma cyogosha ntikizamugera ku mutwe. 12.Nuko akomeza gusenga atyo imbere yUwiteka, Eli yitegereza umunwa we. 13.Kandi muri uwo mwanya Hana yasabiraga mu mutima we, iminwa ye ikanyeganyega ariko ijwi rye ntirihinguke. Ni cyo cyatumye Eli yibwira ko yasinze. 14.Nuko Eli aramubaza ati Uzageza he isindwe ryawe? Mbese waretse vino yawe? 15.Hana aramusubiza ati Ashwi databuja, ndi umugore ufite umutima ubabaye. Ntabwo nanyoye vino cyangwa igisindisha cyose, ahubwo nsutse imbere yUwiteka amaganya yo mu mutima wanjye. 16.Ntukeke yuko umuja wawe ari umukobwa wikigoryi, kuko ibyo navuze kugeza ubu nabitewe namaganya kandi nagashinyaguro bikabije. 17.Maze Eli aramusubiza ati Genda amahoro. Imana ya Isirayeli iguhe ibyo wayisabye. 18.Hana aramusubiza ati Umuja wawe mbonere imbabazi imbere yawe. Nuko uwo mugore aragenda arafungura, mu maso he ntihongera kugaragaza umubabaro ukundi. 19.Bukeye bazinduka kare mu gitondo bajya imbere yUwiteka barasenga, barangije basubira iwabo basohora mu rugo rwabo i Rama. Maze Elukana aryamana numugore we Hana, Uwiteka aramwibuka. 20.Igihe gisohoye Hana asama inda, bukeye abyara umwana wumuhungu amwita Samweli ati Kuko namusabye Uwiteka. 21.Maze uwo mugabo Elukana nabo mu rugo rwe bose barahaguruka, bajya gutambira Uwiteka igitambo cyuwo mwaka no guhigura umuhigo. 22.Ariko Hana ntiyajyayo, abwira umugabo we ati Sinzajyayo umwana ataracuka, ariko namara gucuka nzamujyana kumumurikira Uwiteka ngo agumeyo iminsi yose. 23.Umugabo we Elukana aramubwira ati Kora icyo ushaka. Ugume aha kugeza ubwo uzamucutsa, icyakora Uwiteka nakomeze ijambo rye. Nuko uwo mugore aguma aho, yonsa umwana we kugeza aho yamucukirije. 24.Amaze kumucutsa aramujyana, ajyana namapfizi atatu na efa imwe yifu nimvumba yuruhu irimo vino, amujyana i Shilo mu nzu yUwiteka kandi umwana yari akiri muto. 25.Nuko babīkīra impfizi, bazanira Eli umwana. 26.Uwo mugore aravuga ati Nyagasani, ndahiye ubugingo bwawe, ni jye wa mugore wari uhagaze iruhande rwawe bwa bundi nsaba Uwiteka. 27.Uyu mwana ni we nasabye kandi Uwiteka yampaye icyo namusabye. 28.Ni cyo gitumye mutura Uwiteka, azaba uwatuwe Uwiteka iminsi yose yo kubaho kwe. Nuko asengera Uwiteka aho ngaho.
Uri gusoma 1 samweli igice cya:


text:
Uzabakiriho Aphrodis w’imyaka 65 y’amavuko,wari utuye mu mudugudu wa Rusunyu,akagari ka Kangazi,mu murenge wa Nkanka,mu karere ka Rusizi yasanzwe mu murima we yapfuye mu ma saa yine z’igitondo zo kuri uyu wa kabiri.
Urupfu rwe rukaba rukomeje kuba amayobera,cyane cyane ko ngo atari anarwaye, abaturage bamwe bari gukeka amarozi bita imitego,abandi bagakeka ko yaba yanizwe.
Umunyamabanga nshingwabikorwa w’umurenge wa Nkanka,Uwambaje Aimée Sandrine, yabwiye Imvaho Nshya ko uwo musaza wari usanzwe akomeye, atagira uburwayi buzwi ataka, yagiye mu murima we kwahira ubwatsi bw’inka ari muzima.
Hari n’abahamya ko babanje kumubona mu gitondo kuri santere y’ubucuruzi ya Rugabano muri uwo murenge mbere yo kujya muri uwo murima bakabona ari muzima,ariko ngo baje gutangazwa no kumva ko apfuye mu buryo budasobanutse.
Uyu muyobozi akomeza avuga ko urupfu rwa Uzabakiriho rwamenyekanye ubwo umukecuru w’umuturanyi wa Nyakwigendera yari agiye mu bwiherero, yareba hepfo akabona umuntu aryamye yubitse inda, yareba neza agasanga ni umuturanyi we.
Ngo amweguye yasanze yashizemo umwuka kare, nta gikomere afite,nta n’ikindi yabonye cyaba cyagaragaje ko yishwe,umukecuru ahita atabaza umurambo we uhita ujyanwa gukorerwa isuzuma mu bitaro bya Gihundwe.
Mu gihe bamwe mu baturage bari batangiye kuvuga ko yaba yanizwe cyangwa yatezwe amarozi mu murima, gitifu Uwambaje yavuze ko abaganga ari bo bazemeza icyo yazize.
Yagize ati’’ Kugeza ubu ntawakwemeza icyo yazize tuzabibwirwa n’abaganga,cyane cyane ko nta n’igicurane yatakaga kandi yari asanzwe akomeye rwose, ariko icyo twabwira abaturage ni uko, muri iki gihe abantu basigaye bagendana indwara nyinshi batabizi,zaba iz’imitima, umuvuduko w’amaraso, diyabete n’izindi, bakabona umuntu akomeye na ho yarasheshwe n’indwara na we atabizi, yapfa bagatangira kuvuga ibindi bakeka.”
Yongeyeho ati “Icyo twabasaba ni ukujya bajya kwisumisha kwa muganga,buri wese akamenya uko ahagaze,cyane cyane ko mituweli yabyoroheje.’’
Avuga ko abaturage batarasobanukirwa n’akamaro ko kwisuzumisha indwara,umuntu akaba azi ko azajya kwa muganga ari uko indwara yamukubise hasi,ariko ko bagiye kubakangurira kujya bisuzumisha buri gihe,cyane cyane ziriya zitandura,bakamenya uko bahagaze.
Iperereza riracyakomeje nubwo nyakwigendera arashyingurwa kuri uyu wa gatatu. Asize umugore n’abana bakuru.
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
Ntambabazi Emmanuel w’imyaka 57, wo mu kagari ka Kagarama, umurenge wa Karambi, mu karere ka Nyamasheke, akurikiranweho guhohotera umugore we Nyiranzabahimana Espérance w’imyaka 30, akamurya (...)
Imodoka y’Abashinwa bakora umuhanda wa Nyamasheke-Karongi yari itwawe n’umushoferi witwa Nizeyimana Fabien w’imyaka 45 yagonze moto yari itwaye Veterineri w’ umurenge wa Karambi, Tuyizere Pontien, (...)
Abaturage bo mu kagari ka Rutenderi, umurenge wa Mugunga, akarere ka Gakenke, baratangaza ko babangamiwe n’insoresore zizwi ku izina ry’Abasongarere zibabuza amahwemo zibibira imyaka n’amatungo. (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
22
juin
2012
ISOMO RYA MBERE
Isomo ryo mu gitabo cya kabiri cy’Amateka (2 Matek 24, 17-25)
17Nyuma y’urupfu rw’umuherezabitambo Yehoyada, abatware b’Abayuda baraza baramya umwami, na we arabumva. 18Batererana Ingoro y’Uhoraho, Imana y’abasekuruza babo, maze baramya inkingi zeguriwe ibigirwamana n’amashusho yabyo. Icyo gicumuro gituma Uhoraho arakarira Abayuda na Yeruzalemu. 19Aboherereza abahanuzi ngo babumvishe ko bakwiye kugarukira Uhoraho, ariko babima amatwi. 20Nuko umwuka w’Imana uza kuri Zekariya mwene Yehoyada, umuherezabitambo Zekariya ahagarara imbere ya rubanda, arababwira ati “Imana iravuze ngo: Ni iki cyatumye muca ku mategeko y’Uhoraho kandi mubona ko ntacyo bibagezaho ? Kubera ko mwirengagije Uhoraho, na we arabatereranye ! 21Uwo muhanuzi baramugambanira, bamuterera amabuye ku muharuro w’Ingoro y’Uhoraho, babitegetswe n’umwami. 22Umwami Yowasi yirengagiza atyo ineza Yehoyada yamugiriye, maze yica umuhungu we ! Mu isamba rye, Zekariya aravuga ati “Uhoraho nabirebe kandi azabikuryoze !”
23Umwaka utashye, ingabo z’Abaramu zizamuka gutera Yowasi. Nuko zigera muri Yuda n’i Yeruzalemu, zica abatware bose ba rubanda, maze zoherereza umwami w’i Damasi iminyago yose. 24N’ubwo ingabo z’Abaramu zari nke, Uhoraho azigabiza abazirushaga ubwinshi kuko bari baratereranye Uhoraho, Imana y’abasekuruza babo. Naho Yowasi ingabo z’Abaramu zimugirira nkana, 25zimusiga ameze nabi cyane. Abagaragu be baramugambanira kubera amaraso y’umuhungu w’umuherezabitambo Yehoyada yavushije, maze bamwicira ku buriri bwe. Amaze gutanga, umurambo we bawushyingura mu Murwa wa Dawudi, ariko atari mu mva z’abami.
ZABURI (Zab 89 (88), 4-5, 29-30, 31-32a.33a, 32b.33b-34)
Inyik/ Intore y’Uhoraho, azayikomereza impuhwe ze ubuziraherezo.
“Nagiranye isezerano n’intore yanjye,
nuko ndahira Dawudi umugaragu wanjye nti
‘Inkomoko yawe nyishyizeho ubuziraherezo,
kandi intebe yawe y’ubwami,
nzayikomeza kuva mu gisekuruza kujya mu kindi.
Nzamukomereza impuhwe zanjye ubuziraherezo,
kandi iryo sezerano ntirizasubirwaho.
Ingoma ye nzayikomeza iteka,
n’intebe ye y’ubwami izarambe nk’ijuru.
Abana be nibarenga ku mategeko yanjye,
maze ntibakurikize amabwiriza yanjye,
nibaca ku matangazo yanjye,
igicumuro cyabo nzagihanisha umunyafu.
Nibadakomeza amategeko yanjye,
icyaha cyabo nzagihanisha inkoni,
ariko sinzamunyaga impuhwe zanjye,
kandi sinzahemuka ku isezerano ryanjye.’”
IBANGONDIRIMBO RIBANZIRIZA IVANJILI (2 Kor 8, 9)
Alleluya Alleluya
Yezu Kristu, We wari umukire yemeye kwigira umukene,
kugira ngo adukungaharishe ubukene bwe.
Alleluya
IVANJILI
+ Matayo (Mt 6, 24-34)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 24« Nta wushobora gukorera ba shebuja babiri : azanga umwe akunde undi, cyangwa azibanda kuri umwe, asuzugure undi. Ntimushobora gukorera Imana na Bintu.
25« Ni cyo gituma mbabwira nti ‘Mwihagarikwa imitima n’uko muzamera, ari ku bibatunga cyangwa ku byo muzambika umubiri wanyu.’ Ubugingo se ntiburuta ibyo kurya ? Umubiri wo se nturuta umwambaro ? 26Nimurebe inyoni zo mu kirere : ntizibiba, ntizisarura, ntizihunika mu bigega, nyamara So wo mu ijuru arazigaburira ! Mwebwe se ntimuzitambukije agaciro ? 27Ni nde muri mwe n’aho yahagarika umutima ate, washobora kugira icyo yongera ku bugingo bwe ?
28« Imyambaro yo yabahagarikira iki umutima ? Nimwitegereze indabo zo mu gasozi uko zikura : ntiziruha, ntiziboha. 29Nyamara rero ndababwira ko na Salomoni mu bukire bwe bwose, atigeze yambara nka rumwe muri zo. 30Niba Imana yambika ityo icyatsi cyo mu murima kiriho none, ejo kikazatabwa mu muriro, mwe ntizabarengerezaho mwa bemera gato mwe ? 31Mwibunza rero imitima muvuga ngo ‘Tuzarya iki ? Tuzanywa iki ? Tuzambara iki ?’ 32Ni ibyo byose abanyamahanga bahihibikanira. So wo mu ijuru azi ko ibyo byose mubikeneye. 33Ahubwo mbere na mbere nimuharanire Ingoma n’ubutungane bwayo, naho ibindi byose muzabigerekerwaho. 34Mwiterwa impagarara n’iby’ejo : umunsi w’ejo uzazana impagarara zawo. Umuruho wa buri munsi urahagije. »


text:
mar.
07
déc.
2010
ISOMO RYA MBERE
Isomo ryo mu gitabo cy’Intangiriro (Intg 3, 9-15.20)
Muntu yamaze gusuzugura Imana, 9Uhoraho Imana aramuhamagara, aramubaza ati « Uri hehe ?» 10Undi arasubiza ati « Numvise ijwi ryawe mu busitani, ngira ubwoba kuko nambaye ubusa, ndihisha.» 11Uhoraho Imana ati « Ni nde waguhishuriye ko wambaye ubusa? Aho ntiwariye ku giti nari nakubujije kuryaho? » 12Muntu arasubiza ati « Umugore wanshyize iruhande, ni we wampaye kuri cya giti ndarya. » 13Uhoraho Imana abwira umugore ati «Wakoze ibiki?» Umugore arasubiza ati « Inzoka yampenze ubwenge, ndarya.» 14Uhoraho Imana abwira inzoka ati « Kuko wakoze ibyo, ubaye ruvumwa mu nyamaswa zose z’agasozi; uzakurura inda hasi, maze urye umukungugu iminsi yose y’ukubaho kwawe. 15Nshyize inzigo hagati yawe n’umugore, hagati y’urubyaro rwawe n’urubyaro rwe ; ruzakujanjagura umutwe, nawe urukomeretse ku gatsinsino.» 20Nuko Muntu yita izina umugore we, amwita Eva, kuko ari we wabaye nyina w’abazima bose.
ZABURI (Zab 98 (97), 1, 2-3ab, 3cd-4a. 6b)
Inyik/ Mubyeyi, Bikira Mariya,
Uhoraho yagukoreye ibitangaza.
Nimuririmbire Uhoraho indirimbo nshya,
kuko yakoze ibintu by’agatangaza ;
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
nimusingize Umwami, Uhoraho.
ISOMO RYA KABIRI
Isomo ryo mu ibaruwa Mutagatifu Pawulo Intumwa yandikiye Abanyefezi (Ef 1,3-6.11-12)
3Nihasingizwe Imana, Se w’Umwami wacu Yezu Kristu, Yo yadusakajemo imigisha y’amoko yose, ituruka kuri Roho, mu ijuru, ku bwa Kristu. 4Nguko uko yadutoreye muri We nyine mbere y’ihangwa ry’ibiriho byose, kugira ngo tuzayihore imbere mu rukundo, turi intungane n’abaziranenge. 5Igena ityo mbere y’igihe ko tuzayibera abana yihitiyemo, tubikesheje Yezu Kristu. Uko ni ko yabyishakiye ku buntu bwayo, 6kugira ngo izahore isingirizwa ingabire yaduhereye ubuntu mu Mwana wayo w’Inkoramutima. 11Ni we kandi twatorewemo tugenwa mbere y’igihe ku buryo buhuye n’umugambi w’Ugenga byose, 12kugira nga twebwe abashyize amizero muri Kristu, tubonereho gusingiza ikuzo ryayo.
IVANJILI
IBANGONDIRIMBO RIBANZIRIZA IVANJILI (Lk 1,28.42)
Alleluya Alleluya
Ishime, unezerwe Bikira Mariya, mutoni w’Imana:
Nyagasani ari kumwe nawe,
wahebuje abagore bose umugisha.
Alleluya.
+ Amagambo yo mu Ivanjili ntagatifu uko yanditswe na Luka (Lk 1,26-38)
Muri icyo gihe, 26Malayika Gaburiyeli atumwa n’Imana, mu mugi wo mu Galileya witwa Nazareti, 27ku mukobwa w’isugi wari warasabwe n’umusore witwa Yozefu, wo mu muryango wa Dawudi; uwo mukobwa yitwaga Mariya. 28Malayika aza iwabo aramubwira ati «Ndakuramutsa, mutoni w’Imana ; Nyagasani ari kumwe nawe. » 29Yumvise ayo magambo arikanga, yibaza icyo iyo ndamutso ivuga. 30Malayika aramubwira ati «Wigira ubwoba Mariya, kuko wagize ubutoni ku Mana. 31Dore ugiye gusama inda, ukazabyara umuhungu, maze ukazamwita izina rya Yezu. 32Azaba umuntu ukomeye, kandi bazamwita Mwene Nyirijuru. Nyagasani Imana azamwegurira ingoma ya se Dawudi ; 33azategeka umuryango wa Yakobo ubuziraherezo, ingoma ye ntizashira. »
34Nuko Mariya abwira Malayika ati « Ibyo bizashoboka bite, kandi nta mugabo mfite?» 35Malayika aramusubiza ati «Roho Mutagatifu azakumanukiraho, maze ububasha bwa Nyirijuru bukubundikire mu gicucu cye, ndetse ugiye kuvuka azaba intungane kandi azitwa Umwana w’Imana. 36Dore Elizabeti mwene wanyu na we yasamiye mu zabukuru ; uku kwezi ni ukwa gatandatu kandi ubundi yitwaga ingumba, 37koko nta kinanira Imana.» 38Mariya aravuga ati «Ndi umuja wa Nyagasani ; byose bimbeho nk’uko ubivuze. » Nuko Malayika amusiga aho aragenda.


text:
Uburyo bwiza bwo gukemura amakimbirane mu bubatse ingo. (igice cya 2)
uburyo bwiza bwo gukemura amakimbirane.
Ni uburyo bwiza bwo gukemura amakimbirane binyujijwe mu mishyikirano.
Intambwe z’ ingenzi mu gukemura amakimbirane hakoreshejwe ugushyikirana :
Kugaragaza ikibazo (impamvu y’amakimbirane) ; Gusesengurira hamwe ikibazo ; Kurebera hamwe impamvu z’ ikibazo ( nyirabayazana) ; Gushaka ibisubizo bishoboka ; Guhitamo igisubizo kirusha ibindi kuba cyiza ; Kwigira hamwe uko umwanzurowashyirwa mu bikorwa ; Guhora musuzuma niba umwanzuro mwafashe ubateze intambwe izana impinduka nziza mu mibanire yanyu.
Dore ingingo zitabwaho mu gukemura amakimbirane :
-Kumvana (gutega amatwi mugenzi wawe); Kubahana no kubaha ibitekerezo bya mugenzi wawe; Kwemera amakosa igihe wayaguyemo no kuyasabira imbabazi; Kwishyira mu mwanya wa mugenzi wawe no kubabarira; Kugenzura uburakari no kubuganza; Gusengera hamwe; Kwiyemeza gushyira mu bikorwa umwanzuro mwafatiye hamwe wo kubafasha kuva mu makimbirane; Kuvugurura imyitwarire.
Uburyo bubi bwo gukemura amakimbirane:
Gushinja: Hari igihe umwe mu bashakanye agerageza kwemeza mugenzi we icyaha, akazamura ijwi, undi yaceceka akagira ngo yatsinzwe, nyamara ubwumvikane bukabura. Uwacecetse akenshi abikorera gutinya inkurikizi zaba aramutse asubije. Ibyo ntibibuza urwobo rubatandukanya kwiyongera. Imibanire ihinduka kwigengesera ngo adakoma rutenderi.
Guhunga: Bamwe bahunga ikibazo, bahunga n’ urugo rwabo (gutahira mu kabari, gushaka inshoreke…) Icyo gihe ikibazo kiguma kidakemuwe ahubwo kikabyara ikindi.
Kwirengagiza: Hari abifata nk’aho nta kibazo gihari. Bagahora bagaragaza ko bakeneye bihata kuvuga neza ariko amaherezo umutima wuzura ibibazo bidakemuwe, bikagera aho bisandara.
Kwemera gutsindwa mpaga: Umwe mu bashakanye yemera guhita atsidwa akishyiraho amakosa yose ngo arebe ko intambara yahosha. Mugenzi we ashobora kubyishimira ariko amaherezo agasanga abana n’ umuntu utakinezerwa. Iyo myitwarire ituma atagaragaza imbamutima ze.
Bikuwe mu gitabo: Ubudahemuka.


text:
Ayo ni amwe mu magambo Perezida w’u Rwanda Paul Kagame yabwiye abayobozi batandukanye bo mu nzego z’igihugu, bari bahuriye mu nama y’umushyikirano i Kigali. Iyo nama ihuza abayobozi kuva mu nzego z’ibanze - akagali (cellule), umurenge (secteur), uturere (Districts) - ndetse n’abayobozi bakuru mu nzego z’igihugu, kugeza kuri Perezida wa Repubulika.
Muri iyo nama y’umushyikirano, abo bayobozi barebera hamwe ibimaze kugerwaho ndetse n’ibitarakowa bakurikije icyerekezo cy’i 2020 (Vision 2020) u Rwanda rwihaye. Basuzumira hamwe ibijyanye n’ubukungu no kongera umusaruro, ubutabera, imibereho y’abaturage, uburezi, n’ibindi, nyuma bagafata imyanzuro ikwiye.
Ku bijyanye n’ubukungu
Abaturage benshi bataka ko ubukene bubugarije bitewe n’ibihe byahindutse n’ubutaka bugenda busaza kandi ko abarenga 90% by’Abanyarwanda batunzwe n’ubuhinzi. Abakora akazi ko gushugurika na bo bahora barira ayo kwarika ko nta cyo bunguka kubera imisoro bavuga ko ihanitse n’ababagurira bagabanuka umunsi k’uwundi kuko umufuka wabo ugenda urushaho kwifata nabi. Abakozi ba Leta bo bamenyereye agashahara gake bahembwa bise serumu, n’iyongera ryayo bahora bateze amaso bumva ko ari inzozi.
Muri iyo nama y’umushyikirano rero umunyamabanga wa Leta ushinzwe imari n’igenamigambi, Madamu Monique Nsanzabaganwa, yabwiye abari bayirimo ko ubukungu bw’u Rwanda bwiyongereyeho 6% muri 2005. Umunyarwanda ngo yinjiza amadolari 243 mu mwaka muri rusange, mu gihe mu cyerekezo cya 2020 hateganijwe ko yakagombye kwinjiza 900 mu mwaka. Inzira rero iracyari ndende kugira ngo ibyo bigerweho, ingufu zikaba zigomba gushyirwa mu kuzigama kubera ko 0.2% y’ibyinjiye yavuye k’ukuzigama.
Bamwe mu baba mu mugi wa Kigali badutangarije ko ikibazo cyo kuzigama kikiri kure nk’ukwezi, bati:
« Waba ucungana n’amafaranga yo kurya ya buri munsi, ukagira n’ayo usigaza yo kubitsa, ntibyagukundira kereka byibuze ufite akazi kaguhemba neza kandi kukabona biragoye, cyangwa ugakora business ukabona abaguzi bamara ibyo uzunguza mu gihe cya vuba. Ababitsa bo barahari ariko urebye neza wasanga abenshi kuri comptes zabo nta mafaranga ariho, ari nk’izo gutanga abagabo cyangwa ngo zibafashe kubona inguzanyo baba bakeneye bitewe n’ubuzima burushaho guhenda mu Rwanda».
Ibyo u Rwanda rwohereza hanze, basanze bikibura ireme rikwiye bityo ntibibashe guhatana kw’isoko mpuzamahanga uko bikwiye.
Ku butabera
Hibanzwe cyane ku nkiko gacaca zashyiriweho guca imanza z’itsembabwoko n’itsembatsemba ndetse akaba ari imwe mu nzira y’ubumwe n’ubwiyunge bw’Abanyarwanda nyuma y’ayo mahano. Abo bayobozi basanze ko byari bikwiye ko abacitse ku icumu rya genocide batangira guhabwa indishyi z’akababaro, zitari zatangwa kugeza ubu.
Ukuri no kwitabira izo nkiko, birakwiye kugirango zibashe kugera ku nshingano zazo nta we uhutajwe. Bimaze kugaragara ko bamwe mu bacitse ku icumu bagenda bicwa bitewe n’abantu bamwe baba bafite urwikekwe ko bashobora kugaragaza uruhare rwabo muri genocide, ni yo mpamvu hasabwe ko umutekano wabo warushaho kubungabungwa, ndetse n’ibyatuma imibereho yabo irushaho kuba myiza.
Muri iyo nama, dore ko ari rwo rubuga abayobozi bose bo mu nzego zitandukanye z’igihugu bishimira hamwe ibyagezweho, ndetse bakanengera hamwe ibitagenda, Perezida Paul Kagame yasabye abo bayobozi kuba intagarugero ku bo bayobora, ibikorwa byabo bikaruta amagambo aho guta igihe mu bidafitiye abo bayobora akamaro.
Perezida Kagame asanga nk’amafaranga amwe akoreshwa mu kwiyakira iyo bakoresheje amanama yakagombye gushorwa mu mishinga izamura abo bayobora. Ngo umuturage ntagomba kwingingirwa gukora ikintu kitamurimo, bagomba kumureka agakora icyo yumva kandi kimufitiye akamaro.
Iyo nama y’umushyikirano yateranye ku nshuro yayo ya gatatu kuva 13 Ukuboza 2005 kugeza 14 Ukuboza 2005, ikaba iba rimwe mu mwaka guhera mu w’i 2003.


text:
Igisubizo: Isengesho ry’umunyabyaha ni isengesho umuntu abwira Imana, iyo yiyumvamo ko yacumuye kandi ko akeneye Umukiza. Kuvuga iri sengesho ry’umunyabyaha, nta kintu na kimwe rigufasha ubwaryo. Isengesho ry’umunyabyaha rigira umumaro gusa, iyo rigaragaza neza icyo uzi, ufitiye ibisobanuro kandi wemera, ku byerekeye ibyaha byawe n’agakiza wifuza kubona.
Intego ya mbere y’isengesho ry’umunyabyaha, ni ugusobanukirwa ko twese turi abanyabyaha. Mu Abaroma 3:10 haravuga ngo: "Nkuko byanditswe, ngo ntawukiranuka n’umwe." Bibiliya iragaragaza neza ko twese twacumuye. Twese turi abanyabyaha bakeneye ubuntu n’imbabazi z’Imana (Tto 3:5-7). Kubera ibyaha byacu rero, dukwiriye igihano cy’iteka ryose (Matayo 25:46). Nuko rero isengesho ry’umunyabyaha ni ugusaba imbabazi zo kuvanirwaho urubanza. Ni ugusaba imbabazi zo gukizwa umujinya w’Imana.
Intego ya kabiri y’isengesho ry’umunyabyaha ni ukumenya icyo Imana yakoze kugira ngo ikosore kuyoba no gucumura kwacu. Imana yiyambitse umubiri, ihinduka umuntu iciye muri Yesu Kristo (Yohana 1:1,14). Yesu yatwigishije ukuri ku Mana kandi yabayeho mu buzima bukiranuka ndetse buzira n’icyaha (Yohana 8:46; 2 Abakorinto 5:21). Nuko Yesu aratwitangira adupfira ku musaraba, yemera guhabwa igihano twari tugenewe (Abaroma 5:8). Yesu yazutse mu bapfuye, kugira ngo yerekane ko yanesheje icyaha, urupfu, n’ihaniro rihoraho (Abakolosayi 2:15; 1 Abakorinto igice cya 15). Kubera ibi byose, dushobora kubabarirwa ibyaha byacu no guhabwa isezerano ryo kugira ubuturo buhoraho mu Ijuru – niba twizeye gusa Yesu Kristo. Icyo tugomba gukora ni ukwizera ko yabaye igitambo cyacu ndetse akazuka mu bapfuye (Abaroma 10:9-10). Tuzakizwa gusa n’ubuntu bw’Imana bwonyine, nitwizera byonyine, Yesu Kristo wenyine. Mu Abefeso 2:8 haravuga ngo: "Mwakijijwe n’ubuntu ku bwo kwizera – ntibyavuye kuri mwe, ahubwo ni impano y’Imana."
Kuvuga isengesho ry’umunyabyaha, ni inzira yo kumenyesha gusa Imana ko mwishingikirije Yesu Kristo nk’Umukiza wanyu. Nta magambo "y’imbaraga z’abakonikoni" asobanura agakiza. Keretse kwizera gusa ko urupfu no kuzuka kwa Yesu ari byo byonyine bishobora kudutuzanira agakiza. Niba mwemera ko muri abanyabyaha kandi ko mukeneye agakiza kabonerwa muri Yesu Kristo, dore isengesho ry’umunyabyaha mushobora kubwira Imana: "Mana, nzi ko ndi umunyabyaha. Nzi neza ko nkwiriye kwirengera ingaruka z’ibyaha byanjye. Ariko, nizeye Yesu Kristo nk’Umukiza wanjye. Nzi neza ko urupfu no kuzuka Kwe ari byo byampesheje kubabarirwa ibyaha byanjye. Nizeye Yesu kandi Yesu wenyine nk’Umwami n’Umukiza wanye bwite. Urakoze Mwami, ko umbatuye ukambabarira n’ibyaha byanjye! Amina!"
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Isengesho ry’umunyabyaha ni iki?
Igisubizo: Isengesho ry’umunyabyaha ni isengesho umuntu abwira Imana, iyo yiyumvamo ko yacumuye kandi ko akeneye Umukiza. Kuvuga iri sengesho ry’umunyabyaha, nta kintu na kimwe rigufasha ubwaryo. Isengesho ry’umunyabyaha rigira umumaro gusa, iyo rigaragaza neza icyo uzi, ufitiye ibisobanuro kandi wemera, ku byerekeye ibyaha byawe n’agakiza wifuza kubona.


text:
Uburyo bwiza bwo guhitamo amabara utaka aberanye na buri cyumba
Buri cyumba cyose kigomba kugira ibara ry’irangi uhasiga, n’ibindi bikoresho bikagira amabara bijyanye nk’intebe, amashuka,amarido, tapi, n’ibindi bikoresho byose byo mu nzu bigaira ibara rijyana n’icyumba kirimo.
Dore rero uburyo bwiza buzagufasha guhitamo ibara riberanye n’ icyumba runaka :
Toranya ibara ukurikije urumuri ruza mu cyumba ; Niba icyumba ushaka gusigamo ibara nta rumuri rwinshi ruhagera biba byiz aiyio ushyizemo irangi ricyeye rizatuma haza urumuri.
Iyo icyo cyumva gifite urumuri rwinshi ushobora guhitamo ibara ridacyeye cyane kuko urumuri rwinjiramo ruba ruhagije kugirango hase neza kuko na none iyo urengereye cyane hakagaragara cyane uba ubona hameze nko hanze.
Hitamo ibara nyaryo ushaka : Umaze kumenya ibara ushaka jya umenya gushishoz auhitemo iryia kuko amabara aba yenda gusa. Urugero bk’ibara rya grey rigira amabara menshi atandukanye. Hari gry ijya kuba icyatsi, iyijya kuba kaki, ijya kuba ubururu, n’izindi. Biba bigusaba gushishoza rero kugirango utazibeshya iryo washakaga ntube ariyo ushyiramo.
Hitamo ibara bitewe n’icyo uzakoresha icyumba : Ahantu ho kuruhukira nko mu ruganiriro, mu cyumba cy’uburiri, mu bwogero n’ahandi wumva ko hakuber ahantu ho kuruhukira biba byiz akuhashyira ibara ricyeye, nk’umweru ucyeye cyane,…
Kurikiza ingano y’icyumba” uko icyumba kingana nabyo bigufasha kumenya ibara uhashyira. Niba ufite icyumba cy’ubuganiriro kinini ushobora kuhashyira amabara menshi atandukanye nk’intebe ridasa na tapi itajyanye n’amarido ntibigire icyo bitwara. Ariko iyo ari hato ugomba kumenya ko byateza akajagari ukihatir akujyanisha amabara uhashyize kugirango ataba menshi.
Menya ingano y’ibara ujyanisha mu cyumba : Niba wahosemo gukoresha amabara abiri gusa si byiza ko ukoresha ayo mabara 50 kuri 50. Iyo bibaye byiza rimwe riba ryinshi irindi rikaba rike. Niba kandi uhisemo amabara atatu naho niko ubigenza. Ibara nyamukuru riba rigize 60%, irikurikira rikaba ari 30% irindi rikaba 10%.
Biba byiza kandi gufata ibara rigararagara gake ukaba ariryo uha umwanya munini urigaragara cyane ukariha umwanya muto. Urugero niba uri bukoreshe ibara rya grey, orange , n’icyatsi cyijimye, grey iraba nyinshi, icyatsi cyijimye gikurikireho, orange ize ku mwanya wa nyuma.
Menya ko ibara ricya cyane iyo rigeze ku rukuta kurusha uko uba uribona rikiri mu gikoresho : mu guhitamo ibara ryo ku rukuta na none ijye wibuka ko ibara nirimara kuma ritaza gusa na rya bara wareba bakiri kurisiga. Niba uri kugura irangi bakakwereka uko risa rigitose ujye uhita wibuka ko riza gucya cyane nyuma rimaze kumuka.
Ibi ni bimwe mu byagufasha kumenya uko ujyanisha amabara muri buri cyumba ukurikije icyo uzakorera muri icyo cyumba, ibikoresho uzahashyira, n’ibindi.
Source : howtodecorate.com
Gracieuse Uwadata


text:
Hashize iminsi muri Islam mu muryango wa AMUR bamwe mu bamenyi b’idini ya Islam bashaka ko hari byinshi byahinduka mu mategeko abagenga. Izo mpinduka bifuza zatumye muri AMUR havukamo impande zitarebana neza, bamwe barirukanwa, abandi barahezwa. Ayo makimbirane yatumye hashyirwaho itsinda riyobowe n’ikigo cy’igihugu cy’imiyoborere ngo hashakwe umuti wayo. Kugeza magingo aya muri iryo shyirahamwe ruracyageretse n’intambara y’amagambo.
Ku itariki ya 11 Kamena 2013, abashehi (Sheikh) baharanira (...)
Hashize iminsi muri Islam mu muryango wa AMUR bamwe mu bamenyi b’idini ya Islam bashaka ko hari byinshi byahinduka mu mategeko abagenga. Izo mpinduka bifuza zatumye muri AMUR havukamo impande zitarebana neza, bamwe barirukanwa, abandi barahezwa. Ayo makimbirane yatumye hashyirwaho itsinda riyobowe n’ikigo cy’igihugu cy’imiyoborere ngo hashakwe umuti wayo. Kugeza magingo aya muri iryo shyirahamwe ruracyageretse n’intambara y’amagambo.
Ku itariki ya 11 Kamena 2013, abashehi (Sheikh) baharanira impinduka mu miyoborere mu muryango w’Abayisilamu mu Rwanda (AMUR), bandikiye Minisitiri w’Ubutegetsi bw’igihugu, bamusaba ko yabafasha hakabaho ubuhuza budafite aho bubogamiye ariko bongeraho ko banishingana.
Muri iyo baruwa ndende, bamenyesheje Minisitiri w’Ubutegetsi bw’Igihugu ko Mufti w’u Rwanda akomeje kubangamira inzira yo kubaka ubumwe n’ubwiyunge mu bayisilamu. Bagira bati “Ahubwo akaba arimo gushishikariza abayisilamu urwango n’ubugizi bwa nabi, kugeza ubwo yemeje ko abashehi baharanira impinduka mu miyoborere ya AMUR bakwiye gucibwa imitwe.”
Iryo jambo rikubiye mu mbwirwaruhame yagejejwe ku bayobozi b’inzego zose za AMUR mu ntara y’Iburasirazuba mu mwiherero wabahurije i Kiramuruzi, mu karere ka Gatsibo ku wa 7 Kamena 2013. Hari aho Mufti agira ati “…. Mu basilamu harimo abantu bakunda ubuyobozi bibwira ko ari bo kamara, ku buryo atekereza ko atayoboye iyi dini itabaho. Ariko nagira ngo mbabwire ko iyi dini ari idini y’Imana, nta na kamara uyirimo. Intumwa y’Imana yarapfuye ubusilamu burakomeza, (….) upfuye wowe abayisilamu bakagira amahoro, ntacyaruta ko abayisilamu bagira amahoro. …. Nta muntu uhatanira ubuyobozi, iyo ubuhataniye, bibaye ngombwa n’agatuza barakamena.”
Iryo jambo ni ryo Abashehi bagendeyeho bavuga ko ryabakuye umutima, babimenyesha Minisitiri w’Ubutegetsi bw’igihugu ko bishinganye mu nzego z’umutekano zose z’igihugu. Basaba ko Minisitiri yabatabara ayo makimbirane arangwa muri AMUR agashira mbere y’uko igisibo cy’ukwezi kwa Ramadhani gitangira, kuko biteganijwe ko kizatangira ku wa 9 Nyakanga 2013.
Sheikh Bizimana Issa mu kiganiro na IGIHE, yadutangarije ko batewe impungenge n’ijambo Mufti Gahutu yavugiye mu mwiherero i Kiramuruzi, bituma bandikira ubuyobozi bishingana kuko hari ababyuririraho bakagira abo bagirira nabi. Yagize ati “Ririya jambo ryadukuye umutima. Twe nta ntwaro dufite, ahubwo turagaragaza ahari amakosa mu muryango w’abayisilamu mu Rwanda, agomba gukosorwa. Kuba dushaka impinduka rero ntituri abanzi nk’uko we abyigisha. Akwiye kumva ko ibitagenda byakosoka akareka imvugo ziteranya abantu.”
Sheikh Bizimana akomeza avuga ko u Rwanda rufite ubuyobozi bwiza kandi inzego z’umutekano na zo zubatse, ku buryo bafite icyizere ko ubwo babibamenyesheje na bo bazabikurikirana.
Sheikh Murangwa Jamiru na we mu kiganiro twagiranye yadutangarije ko batunguwe n’imvugo ya Mufti, kuko amagambo yakoresheje abwira abari mu mwiherero wo ku wa 7 Kamena i Kiramuruzi, adakwiye umuyobozi. Agira ati “Igihugu cyacu cyigisha Ubumwe n’Ubwiyunge; twatunguwe rero no kumva imvugo ya Mufti, umuntu w’umuyobozi mukuru, akangurira abantu ko abo batavuga rumwe bagombye gucibwa imitwe. Iyo si imvugo ikwiye gukoreshwa mu gihugu cyacu. Twe ntiturwanya ubuyobozi, ariko dushyigikiye ko habaho impinduka mu muryango w’Abayisilamu mu Rwanda. Ibyavuzwe na Mufti aba ari itegeko, dufite impungenge ku myumvire ya bamwe mu bumvise ririya jambo, bashobora kuzagirira nabi abatunzwe agatoki.”
Akomeza agira ati “Abayisilamu ntibakwiye gukomeza kumva ubutumwa bubakangurira kugirira nabi bagenzi babo. Tubona ko Mufti adafite ubushake bwo gukemura ibibazo biri muri AMUR. Twe turashaka ko habaho ibiganiro, ibibazo byose bigashakirwa umuti, Abayisilamu ntibakomeze kumva amakimbirane mu ba Sheikh.”
Mufti Gahutu Abdul Karim, mu kiganiro na IGIHE yadutangarije ko abo bavuga ko akangurira abayisilamu kubagirira nabi atazi aho babikura. Agira ati “Abo bavuga batyo ni bo bakwiye kubibazwa, bagasobanura aho babikuye. Mu masomo nize yose, n’aho nigishije ntaho nigeze nkangurira abantu kugirira nabi abandi. N’ubwo abantu baba batavuga rumwe, ntibivuze ko baba abanzi.”
Ku birebana n’uko Mufti Gahutu yaba atinza ibiganiro byatuma hashakwa umuti w’ikibazo cy’ubwumvikane buke muri AMUR, yadutangarije ko ibyo bavuga nta shingiro bifite. Agira ati “Abashehi bavuga ko naba ndindiza ibiganiro, baba birengagije ko hari abo twamaze guhura. Ikindi kandi nababwira ni uko buri kintu kiba gifite impamvu yacyo. Turateganya guhura vuba, tugashakira hamwe umuti w’ikibazo. Ntitwifuza ko ukwezi kw’igisibo cya Ramadhani kwatangira ibyo bibazo bitarakemuka.”
Mufti Gahutu Abdul Karim yizeza amayisilamu ko ibibazo bumva mu minsi mike bizaba byakemutse kuko hari ibiganiro biteganijwe vuba aha, kandi yizera ko bizatanga umuti.
Gusaba ubuhuza budafite aho bubogamiye byanditse mu ibaruwa Abashehi bahagarariye abandi bandikiye Minisitiri w’Ubutegetsi bw’igihugu, ngo bushingiye ku kuba n’ubwo bifuza impinduka mu miyoborere, batifuza ko Umuryango w’Abayisilamu mu Rwanda wasenyuka, ahubwo hahindurwa ibijyanye n’imiyoborere, binyuze mu nzira z’ibiganiro. Bavuga ko ibyo bishingiye ku buremere bw’ibibazo bikomeje kugaragara mu miyoborere y’Umuryango w’abayisilamu mu Rwanda.
Ibibazo byo muri AMUR bimaze igihe byarabaye agatereranzamba, byageze igihe Ikigo cy’Igihugu gishinzwe imiyoborere gitabara cyoherezayo Komisiyo yo gucukumbura ibyo bibazo. N’ubwo iyo Komisiyo hari ibyo yakozwe yamaganiwe kure n’abavugwa muri ibyo bibazo ngo batigeze babazwa, bakavuga ko yabogamye cyane, ahubwo basaba ko hashyirwaho indi itagira aho ibogamiye. Nyuma y’aho abwo hari hategerejwe umwiharero w’Abasheshi wagombaga kubera kuri Muhazi ariko ukaza gusubikwa Abashehi bari bawitabiriye basohoye inyandiko igaragaza ko batishimiye isubikwa ryawo, ko bikomeza kudindiza inzira y’ubumwe n’ubwiyunge muri AMUR.


text:
Ibi babigarutseho kuwa Kabiri, tariki ya 18 Ukwakira 2016, ubwo itsinda rya Minisiteri y’Ubuhinzi n’Ubworozi (Minagri) ryabasobanuriraga ibikubiye mu Iteka rya Minisitiri rigena amabwiriza agenga imiti n’ifumbire mvaruganda.
Bagaragaje ko bishimira impinduka zikubiye muri iryo Teka ariko bavuga ko hakwiye gufatwa ingamba zikomeye ku bacuruzi bavanga inyongeramusaruro n’ibindi bicuruzwa kandi ntibipfe kumenyekana.
Telesphore Uwiringiyimana yagize ati “Amabwiriza batubwiye ajyanye n’uko inyongeramusaruro zigomba gucuruzwa twayishimiye ni meza, ariko badufashe babishyire mu bikorwa, kandi bace bariya bacuruzi bafite amaduka asanzwe basigaye bavangamo n’inyongeramusaruro, kuko baradushyira mu gihombo”.
Donatille Mukamwiza nawe ashimangira ko igiciro abacuruzi ba magendu batangiraho ifumbire gituma batabona abayibagurira.
Yagize ati “Twebwe ducuruza inyongeramusaruro ku buryo bwemewe kandi dutanga n’imisoro, ariko bariya bazicuruza rwihishwa ntabwo basora, urumva ko bacuruza ku giciro kiri hasi y’icyacu bigatuma abakiriya bataza kutugurira. Na mbere hose byaravuzwe ariko ntabwo bicika.”
Minagri ivuga ko yahagurukiye iki kibazo
Minisiteri y’Ubuhinzi n’Ubworozi yasobanuye ko ibibazo bijyanye n’inyongeramusaruro zikoreshwa mu buhinzi byatekerejweho kandi byahawe ibisubizo bikubiye mu Iteka rya Minisitiri no 002/11.30 ryo kuwa 14/07/2016 rigena amabwiriza agenga imiti n’ifumbire mvaruganda ryatangajwe mu Igazeti ya Repubulika y’u Rwanda no 30 yo kuwa 25 Nyakanga 2016.
Ivuga ko iri Teka rishingiye ku Itegeko No 30/2012 ryo kuwa 01/08/2012 rigena imikoreshereze y’ifumbire mvaruganda n’imiti ikoreshwa mu buhinzi ryatangajwe mu Igazeti ya Repubulika y’U Rwanda No 37 ryo ku wa 10 Nzeri 2012.
Umukozi muri Minagri, Dr Emmanuel Ngomiraronka, avuga ko itsinda ry’abakozi ba Minisiteri y’Ubuhinzi n’Ubworozi rikomeje gahunda yo gukangurira abafatanyabikorwa kumenya ibikubiye muri iryo Teka, nyuma hagakurikiraho kubishyira mu bikorwa.
Ati “Ubu nibyo turi gukoraho mu turere twose uko ari 30 tw’igihugu, uyu munsi tugeze ku karere ka 13, turi kugenda dusobanura ibikubiye mu Iteka rya Minisitiri, noneho mu gihe cy’amezi atandatu tugomba gutanga impushya ku bazicuruza ndetse n’inyubako zibonekamo. Icyo gihe uzaba adafite ibyangombwa ntazaba yemerewe kuzicuruza, nazifatanwa azaba yishe itegeko azahanwa”.
Dr Ngomiraronka yasobanuye ko bagenda bagirana ibiganiro n’abafatanyabikorwa barimo abayobozi b’akarere, abahagarariye inzego z’umutekano, Abanyamabanga Nshingwabikorwa b’imirenge, abagoronome, abacuruzi b’inyongeramusaruro (ifumbire mvaruganda n’imiti bikoreshwa mu buhinzi), abahagarariye ibigo by’imari, amakoperative n’amatsinda y’abahinzi n’abandi.
Zimwe mu mpinduka zikubiye muri iryo Teka zirimo ko abacuruza inyongeramusaruro bagomba kubikora kinyamwuga, bakaba basabwa kugira ubumenyi (cyangwa bagakoresha abakozi bafite ubumenyi) kandi bakandikisha inyubako zicururizwamo cyangwa zibikwamo.
Dr Ngomiraronka ati “Uwifuza gutumiza imiti cyangwa ifumbire agomba kuba afite umukozi ufite impamyabushobozi ihanitse mu by’Ubutabire n’Ibinyabuzima cyangwa ubumenyi mu by’Ubuhinzi. Naho umucuruzi agakoresha umukozi ufite amashuri yisumbuye (A2) mu by’ubutabire, n’Ibinyabuzima cyangwa ubumenyi mu by’ubuhinzi”.
Yakomeje agira ati “Birumvikana ko Iteka rya Minisiteri rije kugira ngo rikemure bimwe mu bibazo byari bihari, nk’abacuruza imiti n’ifumbire nta bumenyi babifitemo, ababivanga n’ibindi bicuruzwa birimo ibiribwa, bikaba byabangamira ubuzima bw’abantu, ubw’inyamaswa n’ibidukikije”.